Summary: Huawei-kiista saattaa muuttaa läheisten liittolaisten, Yhdysvaltojen ja Britannian tiedustelutietojen vaihtamista.

Yhdysvaltain presidentti  Donald Trumpin  odotetaan uhkaavan liittolaistaan Iso-Britanniaa tiedustelyhteistyön rajoittamisella ensi viikon Britannian-vierailullaan.
 Trump toteuttaa uhkauksensa, jos Britannia sallii kiinalaisen verkkolaite- ja puhelinvalmistajan Huawein osallistua maan 5g-verkon rakentamiseen. Asiasta kirjoittaa brittiläinen talouslehti  Financial Times .
 Ajatus on ollut esillä aiemminkin, mutta se on uudelleen ajankohtainen Trumpin Lontoon-vierailun alla.
 FT viittaa Valkoisen talon nimettömään virkamieslähteeseen, jonka mukaan Huawei "mitä ilmeisimmin on asialistalla". Jos Trump toteuttaa varoituksensa julkisesti, antaa se sytykkeitä niille brittikabinetin jäsenille, jotka haluavat tiukempia otteita suhteessa kiinalaisyhtiöön.
 Huawei-ruuvi kiristyy, jos Trump tekee uhkauksesta julkisen
 Lehden mukaan presidentti aikoo ottaa asian henkilökohtaisesti puheeksi pääministeri  Theresa Mayn  kanssa, koska hänen avustajansa eivät ole onnistuneet vakuuttamaan brittihallituksen joitakin jäseniä, että Huawein pääsy rakentamaan Britannian 5g-verkkoja on estettävä.
 Huawein pääsystä Britannian uuden sukupolven verkkomarkkinoille on tullut yksi maiden kahdenvälisten suhteiden herkimmistä kysymyksistä viime kuukausina.
 Viime kuussa Britannian kansallisesta turvallisuusneuvostosta vuodetut tiedot antavat ymmärtää, että brittihallituksen jotkut ministerit ovat taipuvaisia sallimaan Huawein osallistumisen 5g-verkon rakentamiseen muissa kuin ydintoiminnoissa. Tämä huolimatta Yhdysvaltain varoituksista.
 Trumpin turvallisuusneuvonantaja  John Bolton  sanoi FT:n mukaan viimeksi eilen, että Britannian hallitus ei ole vielä lopullisesti päättänyt Huawein osallistumisesta.
 Yhdysvalloissa Huawei on asetettu mustalle listalle, ja amerikkalaisyrityksiltä on kielletty myymästä tuotteita Huaweille. Kielto tulee voimaan elokuun puolivälissä. Yhdysvallat pitää Huaweita turvallisuusuhkana maalle.
 Huawei valmistaa tällä hetkellä markkinoiden edistyneimpiä ja halvimpia 5g-verkkoja.
 Presidentti Trump tekee valtiovierailun Britanniaan länsiliittoutuneiden Normandian maihinnousun 75-vuotispäivän aikoihin. Kutsun saapua Britanniaan esitti kuningatar  Elisabet II .
 May ja Trump osallistuvat Portsmouthissa järjestettävään maihinnousun muistotilaisuudeen 5. kesäkuuta. He matkustavat myös Ranskaan juhlimaan maihinnousun varsinaista vuosipäivää 6. kesäkuuta.
 Lue myös:
 Näin Huawein kriisi on edennyt – Yhdysvaltojen painostus Kiinan lippulaivayhtiötä kohtaan on koventunut kuukausi kuukaudelta
 Yhdysvallat lykkää kolme kuukautta Huawein vientikieltoa
 Presidentti Trump julisti kansallisen hätätilan tietoverkkojen uhkan vuoksi – Huawei päätyi kauppaministeriön mustalle listalle

Trump uhkaa vähentää tiedusteluyhteistyötä Britannian kanssa Huawein takia


Summary: Tutkijat painottavat, että hyttyset on määrä tappaa vain suunnitellulta alueelta.

Hyönteistutkijat ovat onnistuneet tehostamaan trooppisiin hyttysiin iskevää sienitautia geenimanipuloinnin avulla. Tutkijoiden tekemissä kokeissa myrkky tappoi käytännössä kaikki hyttyset.
 Kyseessä saattaa olla läpimurto malarian ehkäisemisessä, sillä trooppiset hyttyset toimivat taudin levittäjinä.
 Tutkimus on julkaistu  Science-lehdessä  ja siitä uutisoi  Britannian yleisradio BBC .
 Tutkimus tehtiin Länsi-Afrikassa, Burkina Fasossa ja siinä olivat mukana yhdysvaltalainen Marylandin yliopisto ja Burkina Fasossa toimiva IRSS-tutkimusinstituutti.
 Tutkijat olivat havainneet, että  Metarhizium pingshaense  -niminen sieni sairastuttaa sille altistuneet paikalliset  Anopheles -suvun hyttyset.
 Tutkijat halusivat tehostaa sienen vaikutusta. He ottivat käyttöön Australiassa elävän hämähäkin myrkyn. Tutkijat siirsivät sienen geneettiseen koodistoon ohjeen, jotta sieni alkaisi tuottaa hämähäkin myrkkyä.
 Tehtävä ei geeniasiantuntijoiden mukaan ollut erityisen vaikea. Sienet ovat hyvin mukautuvaisia, joten niiden geneettinen muuntelu on helppoa, sanoi Marylandin yliopiston professori Raymond St Leger BBC:lle.
 – Hämähäkki käyttää myrkkyhampaitaan rikkoakseen uhrinsa kuoren, me korvasimme myrkkyhampaat  Metarhizium -sienellä.
 Rohkaisevia tuloksia
 Menetelmä testattiin Burkina Fasossa. Tutkimustilana oli 600 neliömetrin laajuinen keinotekoinen kylä, jossa oli taloja ja kasveja sekä vesi- ja ruokalähteitä hyttysille. Kylä oli katettu kaksinkertaisella moskiittoverkolla, jotta yksikään hyttynen ei pääsisi ulos.
 Sieni-itiöitä levitettiin kankaille, joille hyttyset laskeutuivat. Tulos oli häkellyttävän hyvä. "Kylään" päästettiin 1 500 hyttystä. 45 vuorokauden kuluttua ja kaksi hyttyssukupolvea myöhemmin niistä oli jäljellä enää 13.
 Kun hyttyset saivat olla ilman myrkkysientä, niiden määrä kasvoi räjähdysmäisesti.
 Tutkijat olivat tyytyväisiä havaitessaan, ettei sieni vaikuttanut muihin hyönteislajeihin.
 Tutkimuksia aiotaan jatkaa. Tutkijat painottavat, ettei heidän tavoitteenaan ole tuhota hyttysiä sukupuuttoon, vaan löytää keino malarian saamiseksi kuriin.
 Malariaan, eli voimakkaaseen kuumetautiin sairastuu vuosittain yli 200 miljoonaa ihmistä. Tauti vaatii joka vuosi yli 400 000 ihmishenkeä.

Malarian torjunnassa saattoi syntyä läpimurto – geenimanipuloitu sienitauti tappaa kaikki hyttyset


Summary: Mies käytti hyväkseen naisiin luomaansa riippuvuussuhdetta kultin johtajana.

Helsingin käräjäoikeus on tuominnut Johanneksen kouluksi kutsutun henkisen koulun johtajan suomalaisnaisten seksuaalisesta hyväksikäytöstä. Uhreilla oli oikeuden mukaan käsitys, jonka mukaan armenialaismiehellä oli yliluonnollisia, energeettisiä kykyjä parantajana ja profeetallisena henkilönä. Käräjäoikeus katsoi, että Saksasta johdettu koulu oli hyvin suunniteltu ja organisoitu lahko.
 Tuomion mukaan lahkon "profeetta" käytti hyväkseen neljää aikuista suomalaisnaista alistettuaan nämä useita kertoja sukupuoliyhteyteen kanssaan. Pääosa teoista tapahtui ulkomaisissa seminaareissa, joihin naiset olivat matkustaneet. Teot tapahtuivat vuosina 2012–2017.
 Mies sai kahden vuoden tuomion, mutta häntä ei kuitenkaan vangittu, sillä hän oli kärsinyt jo suurimman osan rangaistuksestaan tutkintavankeudessa ja matkustuskiellossa ollessaan.
 "Hoiti" hyväksikäytettyä sukupuoliyhteyksillä
 Oikeuden mukaan olennaisena osana koulun toimintaa olivat tuomitun  Davit Khachaturyanin , 58, koulun oppilaille ja muille pääosin seminaarien yhteydessä antamat maksulliset hoidot, joita saattoi tilata myös etähoitoina.
 Eräs uhreista oli esimerkiksi tilannut tuomitulta hoitoajan muun muassa kilpirauhasen vajaatoimintaan ja psyykkisiin ongelmiin. Hän oli kärsinyt muun muassa ahdistuksesta, jonka syyksi hän kertoi että oli tullut lapsena hyväksikäytetyksi.
 Mies oli todennut naiselle naisen kertomuksen mukaan, että hyväksikäyttökokemus oli vain illuusio ja naisen fantasia, joka täytyy poistaa. Mies alkoi heti samaisella hoitokerralla hipelöidä naista ja oli yhdynnässä naisen kanssa. Tämä toistui useilla hoitokerroilla.
 Profeetta selitti yhdyntöjen tarvetta naisille erilaisilla hoitoperusteilla, hän esimerkiksi hoiti "seksuaalichakran kohdalla olevaa tukosta".
 Lauerma: Toimintatapa on laajalti tunnettu
 Asiantuntijana kuultiin psykiatrian ja oikeuspsykiatrian erikoislääkäri  Hannu Lauermaa . Lauerma arvioi lahkoon osallistuneiden naisten kertomuksia ja totesi, että kertomusten pohjalta hänelle syntyi hyvin uskottava vaikutelma pahanlaatuisesta lahkotoiminnasta.
 – Toimintatapa on laajalti tunnettu, ja se mahdollistaa jäsenten taloudellisen, seksuaalisen sekä sosiaalisen riistämisen, Lauerma totesi lausunnossaan.
 Lauerma päätteli, että tuomittu oli tekeytynyt kaikkivoivaksi isähahmoksi muun muassa käyttäen hyväkseen manipulaatiohoitoja ja hypnoosia vastaavia suggestiivisia hoitoja.
 Lahkotoiminnan uhriksi joutumisen voivat osaltaan mahdollistaa Lauerman lausunnossaan kertoman mukaan muun muassa turvan ja lämmön tarve, traumatausta, tyydyttymätön uskonnollinen tarve, itsetunnon heikkoudet sekä auktoriteetin kaipuu.

"Henkisen koulun" profeetta tuomittiin suomalaisnaisten seksuaalisesta hyväksikäytöstä kahden vuoden vankeuteen


Summary: Filippiineillä lapset joutuvat jo nyt kaltereiden taakse pikkurikkeistä.

Lapset asettautuvat siistiin jonoon kalterein eristetyssä sellissä, kun irlantilaispappi  Shay Cullen  saapuu tuomaan heille välipalaa. He ottavat muffinssit ja pillimehut vastaan kauniisti kiittäen.
 Nämä lapset ovat joutuneet telkien taakse Marikinan nuorisokeskukseen. Tämä rangaistuslaitos sijaitsee Filippiinien pääkaupungissa Manilassa. Moni on joutunut vangituksi hyvin pienestä rikkeestä kuten ruoan näpistämisestä tai lasten öisen ulkonaliikkumiskiellon rikkomisesta.
 Yhteistä lapsille on rutiköyhät kotiolot.
 Alaikäisiä sullotaan vankiloihin
 Pastori Cullen huomaa, että poikaryhmässä on mukana epäilyttävän pieni lapsi. Filippiineillä rikosvastuun alaikäraja on 15 vuotta.
 – Hän on vain 14 vuotta. Kuka hänet tänne telkesi? Tiedäthän, että täällä on jopa seksuaalista väkivaltaa, Shay Cullen moittii lastenkodin työntekijää.
 Tämä selvittää papille, että kaupunginosan viranomaiset toivat lapsen kadulta. Poliisin ja sosiaaliviranomaisten pidättämät lapset sijoitetaan Manilassa laitoksiin, joita kutsutaan nimellä bahay pagassa eli toivon koti tai vastaanottokeskus.
 Marikinan keskuksessa kymmeniä poikia ja tyttöjä kuluttaa aikaa paksujen kaltereiden takana, tytöt yhdessä, pojat toisessa kalterein eristetyssä tilassa. He istuskelevat kerrossängyillä ja lattialla.
 Pastori Shay Cullen on taltioinut filippiiniläisten lasten oloja lastensuojelun käsissä vuosikymmeniä.  Kirsi Crowley
 Koska viranomaisilla ei riitä laitoksissa tilaa lapsille, osa heistä annetaan kansalaisjärjestöjen hoiviin. Pastori Shay Cullenin Preda-järjestö on käynyt pelastusretkillä näissä paikoissa joka toinen tai kolmas viikko jo vuosikymmenien ajan.
 – Tällaisia vankiloita on monta. Ne ovat kuin keskiajan tyrmiä. Pieniä sellejä, teräskalterit ovissa ja ikkunoissa. Useimmissa paikoissa ei ole edes sänkyjä kaikille vaan lapset nukkuvat sementtilattialla, Shay Cullen kertoo.
 Filippiiniläisellä mittapuulla Marikinan laitos näyttää kohtuullisen uudenaikaiselta. Selleissä ei kuitenkaan näytä olevan tarpeeksi tilaa lapsille, joten osa joutuu istumaan lattialla. Selleihin on myös lukittu lapsia, jotka näyttävät alaikäisiltä.
 Kovia tuomioita pikkurikkeistä
 Shay Cullen etsii laitoksista erityisesti alle 15-vuotiaita lapsia, sillä lain mukaan näitä ei pitäisi sulkea telkien taa.
 Nyt hän ottaa mukaansa  Johnnyn , 17, ja  Carlon , 14, (nimet muutettu). Cullenin täytyy vielä löytää poikien vanhemmat pyytääkseen lupaa viedä lapset järjestön hoiviin kolmeksi kuukaudeksi.
 – Yritämme viedä pois nuorimmat ja herkimmät, jotka joutuvat helposti vanhempien lasten dominoimiksi. Näiden seinien sisällä tapahtuu paljon pahaa, Shay Cullen kertoo.
 Filippiineillä jopa rikosvastuun alaikärajan alittavat lapset voivat joutua vankilaan.
 Carlo kertoo, että hänet on teljetty jo kolme kertaa. Hän on viettänyt sellissä aiemmin jopa kuukauden. Carlo kertoo poliisin pidättäneen hänet, kun kaverit haistelivat liimaa.
 – Sanoin poliisille, etten ole tehnyt mitään pahaa. He eivät uskoneet ja potkaisivat minua. Sitten he löivät minua kepillä, Carlo sanoo.
 Johnnykin tuntee rangaistuslaitoksen jo ennestään. Hän viettää aikaansa kaduilla. Kumpikaan pojista ei käy koulua.
 – Minulla oli nälkä ja jano ja muut pojat kiusasivat lastenkodissa. He pakottivat minut roikkumaan kaltereista, hentoinen Johnny kertoo.
 Hän on tyytyväinen päästessään kansalaisjärjestön hoiviin. Nyt Johnny ja Carlo lähtevät Preda-säätiön lastenkotiin Olongapoon Manilan ulkopuolelle.
 – Viiden viime vuoden aikana järjestömme on auttanut viittäsataa lasta. Vain kaksi heistä oli syyllistynyt vakavaan huumerikokseen, Shay Cullen kertoo.
 Kaltereiden takaa pelastetut lapset harjoittelevat karatea Preda-suojakodissa.
 Kirsi Crowley
 Huutoterapiaa kaltoinkohdelluille lapsille
 Preda-säätiön lastenkotia pidetään kartanomaisessa isossa rakennuksessa. Siellä lapset voivat juosta vapaasti, pelata koripalloa, piirtää ja olla turvassa.
 Predan laitokset pojille ja tytöille ovat aina täynnä. Tänään päiväohjelmassa on muun muassa karatea ja huutoterapiaa, jossa lapset toipuvat synkistä kokemuksistaan huutamalla.
 – Luin kirjan huutoterapiasta ja ymmärsin, että lapset ovat hermostuneita ja vihaisia kaiken sen pahan takia, jota heille tehtiin lapsuuden aikana. Huutamalla he vapauttavat sisäisen vihansa ja heistä tulee vapaita, pastori Cullen kertoo.
 Pastori Cullen on tehnyt Filippiineillä avustustyötä vuodesta 1975 lähtien. Hän aloitti pelastamalla vankiloista nuoria, jotka olivat joutuneet sinne diktaattori  Ferdinand   Marcosin  poikkeustilan takia. Cullen sanoo, että lasten rikollisuuden taustalla on valtava köyhyys.
 – Kun joku valittaa lapsesta kerjäämisen tai ruoan torilta anastamisen takia, lapsi pannaan heti vankilaan. Ainakin he saavat ruokaa vankilassa, mutta elämä siellä on valtavan kurjaa, pappi miettii.
 Lapset pääsevät maaseudun hoitokodissa rutiiniin.  Moni tulee rikkinäisestä kodista.
 Kirsi Crowley
 Filippiineillä on yhteensä 58 bahay pagasa -lastenkotia. Lain mukaan niitä pitäisi olla puolet enemmän. Lastenkotien on tarkoitus olla kuntoutus- ja tukikeskuksia lapsille. Vähäisten resurssien takia puutteet ovat suuria, vaikka Filippiinien viranomaiset ovat yrittäneet parantaa lastenkoteja.
 Tilastojen mukaan vain alle kaksi prosenttia kaikista rikoksista on alaikäisten tekemiä. Suuri osa niistä on köyhien lasten tekemiä rikkeitä.
 Rikosvastuuikärajan lasku lisää apua tarvitsevien määrää
 Cullen pelkää, että avun tarve vain kasvaa. Filippiinien hallitus aikoo laskea rikosvastuun alaikärajan viidestätoista kahteentoista vuoteen. Silloin viranomaiset voisivat vangita alle 15-vuotiaita laillisesti.
 Aloite liittyy koveneviin asenteisiin rikollisuutta kohtaan. Niitä vauhditti presidentti  Rodrigo Duterten  aloittama huumeiden vastainen sota. Sodassa on kuollut ihmisoikeusjärjestöjen mukaan jo tuhansia aikuisia ja sata lasta.
 – Suurin osa lapsista ei ole rikollisia. He tekevät virheitä, varastavat ruokaa elääkseen. Hallituksen mukaan he toimivat kuin rikolliset ja heitä pitää kohdella rikollisina. Se on täysin typerää, välinpitämätöntä ja vastoin lasten oikeuksia, Shay Cullen sanoo.
 Lakiehdotus rikosvastuun ikärajan alentamisesta kahteentoista on jo läpäissyt kongressin. Senaatin odotetaan hyväksyvän se pian.
 Lue lisää:
 Aborttikiellon seuraus: Filippiineillä sadat tuhannet naiset tekevät itse abortin hieronnalla ja lääkkeillä – "Joka päivä ainakin kolme naista kuolee"
 Ruokapöytänä toimii mummon hautakivi, yöksi käydään unille vainajien viereen – Manilalainen hautausmaa on tuhansien köyhien filippiiniläisten koti
 Manilan vauvatehtaassa äitejä on tuplasti enemmän kuin sänkyjä, mutta abortin tehneet uskaltautuvat sairaalaan vasta verta vuotaen

Lasten vankeusrangaistukset kuohuttavat Filippiineillä
– rikosvastuun alaikäraja halutaan laskea 12 vuoteen


Summary: Tekeillä oleva hallitus aikoo pidentää oppivelvollisuutta. Yle kysyi suurimpien ammattikoulujen näkemyksiä keskeytyksistä ja opppivelvollisuudesta.

Helatorstaina selvisi, että  Antti Rinteen  (sd.) hallitus aikoo  laajentaa oppivelvollisuuden  koskemaan myös toisen asteen koulutusta.
 21-vuotias  Saana-Riikka Lahtinen  ei usko, että asiasta seuraa paljonkaan hyvää.
 – Jos ihmistä ei kiinnosta, ja se pakotetaan sinne, niin koko homma saattaa mennä pelleilyksi, hän sanoo.
 Lahtisen ei ole ollut pakko istua koulunpenkissä vastentahtoisesti, eikä hän ole niin tehnytkään. Peruskoulun jälkeen hän opiskeli ensin hetken muovialaa, sitten autoalaa kahdessa eri kaupungissa. Kumpikaan ei tuntunut omalta.
 Lahtinen kävi vuoden mittaisen ammattistartin, oli työkokeilussa mielenterveyskuntoutujien parissa ja siirtyi sen jälkeen lähihoitajaopintoihin. Nekään eivät innostaneet kauan.
 – Jos ei yhtään kiinnosta, niin on vaikeaa istua paikallaan siellä turpa kiinni.
 Lahtinen ei ole yksin. Vuonna 2018 ammattikoulun keskeytti 7,5 prosenttia alle 20-vuotiaista opiskelijoista. Heistä osa saattoi siirtyä työelämään, mutta kukaan ei jatkanut toisella asteella tai peruskoulun ja toisen asteen välisessä nivelvaiheen koulutuksessa. Näitä nuoria oli yli 5200.
 Keväällä 2019 vastaava luku on 2954. Se on 3,7 prosenttia alle 20-vuotiaista ammattikoululaisista. Tiedot ovat peräisin Opetushallituksen ylläpitämästä KOSKI-rekisteristä, jonne koulutuksen järjestäjät syöttävät lukuja omista opiskelijahallintajärjestelmistään.
 Koulut yksimielisiä: pidempi velvollisuus ei ratko ongelmia
 Yle kysyi 16 suurimmalta ammatillisen koulutuksen järjestäjältä, miten oppivelvollisuuden pidentäminen vaikuttaisi niin sanottuihin negatiivisiin keskeytyksiin, eli siihen, että opiskelija jättää koulun kesken jatkamatta opintoja muualla.
 Kyselyn vastausaikana päätös oppivelvollisuuden pidentämisestä ei ollut vielä tiedossa. Yhdenkään oppilaitoksen edustaja ei kertonut kannattavansa pidempää oppivelvollisuutta.
 Velvollisuuden pidentäminen lisää toisen asteen opiskelun maksuttomuutta, mikä vaikuttaa koulutuksen järjestäjien kustannuksiin.
 Esimerkiksi Turun ammatti-instituutista ja Savon ammattiopistosta vastattiin, että jos koulujen rahoitusta ei samalla lisätä kylliksi, keskeytyksiä voi oppivelvollisuudesta huolimatta tulla entistä enemmän. Se on vaarana, jos opetuksen, ohjauksen ja tuen resursseja joudutaan supistamaan.
 – Tilanne vaatii ehdottomasti nykyisen rahoituksen korjaamista vähintään 10 prosentilla ennen lisätehtävien määräämistä, Saimaan ammattiopisto Sampon rehtori  Antti Lehmusvaara  kirjoittaa.
 Hallitusohjelmaan on tulossa satsauksia koulutukseen, mutta vielä ei ole selvillä, miten ne liittyvät oppivelvollisuuden tuomiseen toiselle asteelle.
 Oppivelvollisuuden pidentämisen tarkkoja yksityiskohtia ei muutenkaan tiedetä. Ei ole selvää, mihin asti toista astetta koskeva oppivelvollisuus olisi voimassa: määritelläänkö rajaksi esimerkiksi täysi-ikäisyys vai tutkinnon suorittaminen.
 Opetushallituksen mukaan suurin ammattiopinnot keskeyttävä ikäryhmä on 20–30-vuotiaat. Nykyisin oppivelvollisuus päättyy, kun peruskoulu on suoritettu, tai viimeistään 17-vuotiaana.
 Ohjaus, opetus ja tuki – eikö mikään riitä?
 Toisen asteen oppivelvollisuus ei tunnu koulutusten järjestäjistä hyvältä ratkaisulta siksikään, että kouluun pääsy sinänsä ei ole ongelma. Opiskelupaikka heltiää kyllä halukkaille, vaikeudet alkavat vasta sen jälkeen.
 Moni koulutuksen järjestäjistä kertoo keskeytysten taustalla olevan se, että peruskoulusta tullaan ammattikouluun vajavaisilla valmiuksilla. Oulun seudun ammattiopiston rehtori  Jarmo Paloniemen  mukaan 10 prosenttia ammattikoulun aloittavista pojista ei osaa kunnolla lukea, kirjoittaa tai laskea.
 Tampereen seudun ammattiopistosta puolestaan vastattiin, että heillä on jopa tuhat opiskelijaa, joilla ei ole edellytyksiä selviytyä opinnoista.
 Koulujen on usein mahdotonta ratkoa opiskelijoiden elämänhallinnan vaikeuksia, mielenterveys- ja päihdeongelmia tai puuttuvaa motivaatiota.
 Saana-Riikka Lahtinen on työskennellyt siivoojana reilun vuoden. Se on pidempi aika kuin minkä hän on viihtynyt missään oppilaitoksessa peruskoulun jälkeen.  Mohamed Sharif El Bouari / Yle
 Keskeytyksiä yritetään ehkäistä monin keinoin. Opiskelijaa tuetaan paitsi opintojen aikana, myös ennen niitä. Se tarkoittaa esimerkiksi ohjaus- ja hakupalveluja, opiskeluvalmennusta ja yhteistyötä peruskoulujen kanssa.
 Oppilaitoksissa on tarjolla urasuunnittelua, erityisopettajia, nuorisotyöntekijöitä, palautekyselyjä, mahdollisuus siirtyä toiselle alalle tai suorittaa opintoja nuorten työpajoissa. Motivaatiota herätellään työelämätoimeksiannoilla ja osallisuutta tutor- ja opiskelijakuntatoiminnalla.
 Tekevätkö oppilaitokset siis jo kaiken voitavansa? Yksikön päällikkö, opetusneuvos  Kati Lounema  Opetushallituksesta uskoo, että tekevät.
 – Siitä kertoo työ, jota he ovat halunneet meidän, työelämän ja opiskelijoiden kanssa tehdä. Eli ollaan tietoisia keskeyttämisistä, on haluttu löytää tekijöitä, jotka siihen vaikuttavat ja yhdessä pureutua niihin.
 Saana-Riikka Lahtisen kokemus opintojen keskeyttämisestä on toisenlainen.
 – Sen [lähestyvän keskeyttämisen] huomaa aina siitä, että ensin alkaa tulla poissaoloja. Sitten saan kuulla, että "jos sua ei kiinnosta, niin turhaan sä täällä oot", Lahtinen sanoo.
 Kati Lounema kehuu oppilaitosten panostusta opiskelijoiden yksilölliseen tukemiseen. Mikko Koski / Yle
 Rahoitus riippuu tutkinnoista
 Opiskelijalle koituvat kustannukset ovat  harvoin pääsyy  opintojen keskeyttämiseen. Yleisimmin ero perustellaan henkilökohtaisella syyllä.
 – Siellä voi olla se, ettei ala kiinnosta tai motivoi, tai jokin omaan elämään liittyvä syy, joka ei oppilaitoksissa tule esille. Syyt eivät aina näy koulutuksen järjestäjän arjessa, jos opiskelija ei puhu niistä, Opetushallituksen projektipäällikkö  Sanna Pensonen  sanoo.
 Koulutuksen järjestäjille jokainen keskeytys on myös talouskysymys.
 Melkein kaikilla ammatillisen koulutuksen järjestäjillä tutkintojen keskeyttämisen ehkäisy sisältyy tulostavoitteisiin. Esimerkiksi Savon ammattiopistossa tavoitteena on, että vuotuinen keskeyttämisprosentti pysyisi alle 6,3:n. Seinäjoen koulutuskuntayhtymän talousarviossa mittari on määritelty niin, että korkeintaan 4 prosenttia opiskelijoista keskeyttää ilman tutkintoa, työpaikkaa tai muita opintoja.
 Keskeytysten tarkkailu ei ole mikään ihme: vuoden 2018 ammattikoulu-uudistuksessa koulujen rahoitusmallia muutettiin niin, että opintojen suorittaminen loppuun vaikuttaa siihen, paljonko rahaa koulut saavat.
 Puolet oppilaitosten rahoituksesta perustuu suorituksiin ja koulutuksen vaikuttavuuteen. Käytännössä tämä tarkoittaa sitä, että rahoitus määräytyy sen mukaan, saavatko opiskelijat kasaan tutkintoja tai tutkinnon osia ja miten he sijoittuvat työelämään tai jatko-opintoihin.
 Rahoitusmallin käyttöönotto etenee asteittain, malli on kokonaan toiminnassa parin vuoden kuluttua.
 Raha ei tietenkään ole ainoa syy pitää opiskelijat koulunpenkissä.
 – Kun nuori ihminen kiinnittyy kouluun tai työelämään, hänestä on ote ja elämänpalikat varmaan vähän paremmin kohdallaan. Se lisää osaltaan hyvinvointia, Lounema sanoo.
 Lue myös:
 21-vuotias Denis Purhonen ei käy töissä eikä opiskele: "Haluaisin normaaliin rytmiin" – Oppivelvollisuuden pidentäminen saa vahvaa tukea
 Viisivuotiaat eskariin? Nuorille ilmaiset lukiokirjat tai kokkiveitset? Yle selvitti puolueiden näkemykset oppivelvollisuuden laajentamisesta
 Tilasto: Syrjäytyneiden nuorten määrä on laskenut, syrjäytyneitä silti yhä 60 000 – ministeri pitää tärkeänä "yhden luukun" palveluita

Saana-Riikka Lahtinen on keskeyttänyt kolme ammattitutkintoa –Yle kysyi ammattikouluilta: Oppivelvollisuuden pidentäminen ei auta


Summary: Andrés Manuel López Obradorin mukaan Meksiko vastaa Yhdysvaltain rankaisutulleihin vuoropuhelulla.

Meksiko ei presidentti  Andrés Manuel López Obradorin  mukaan aio turvautua epätoivoisiin keinoihin vastatessaan Yhdysvaltain tullimaksujen korotuksiin. Presidentti  Donald Trump   ilmoitti torstaina asettavansa tuonnille Meksikosta viiden prosentin tullimaksun  rangaistuksena laittomasta maahanmuutosta Meksikon kautta.
 Tullimaksut koskevat kaikkia Meksikosta Yhdysvaltoihin tulevia tuotteita. Tullimaksut nousevat 10 prosenttiin heinäkuussa ja sen jälkeen viidellä prosenttiyksiköllä joka kuukausi kolmen kuukauden ajan, jos tilanne jatkuu entisellään.
 – Meksikolaiset eivät ansaitse tällaista kohtelua, Andrés Manuel López Obrador totesi perjantaina vastatessaan Trumpille.
 López Obradorin mukaan Meksiko haluaa vuoropuhelua ja lähettää siksi ulkoministeri  Marcelo Ebrardin  Washingtoniin kertomaan toimista, joilla Meksiko yrittää suitsia laitonta maahanmuuttoa.
 López Obrador muistutti suurimman osan Meksikon kautta kulkevista siirtolaisista olevan Keski-Amerikasta ja etsivän työtä ja turvallista asuinpaikkaa. Hän huomautti, ettei Meksiko riko ihmisoikeuksia jatkossakaan.

Meksikon presidentti Trumpille: Meksikolaiset eivät ansaitse tällaista kohtelua


Summary: Tapahtuma järjestetään tänä vuonna 35. kertaa.

Toukokuun viimeisenä päivänä vuonna 1985 erästä joensuulaista ekaluokkalaista tyttöä jännitti.  Katja Laine  muistaa, kuinka tärkeää oli, että hän pääsi istumaan Irma-open viereen. Päivä oli erityislaatuinen. Koko koulun oppilaat kuljetettiin pitkässä bussiletkassa kaupungin toiselle puolelle uudelle ulkoilmalavalle.
 Paikalle kokoontui tuhansia koululaisia, maailman suurin kuoro. Se lauloi yhdessä kappaleita, joita oli harjoiteltu koulussa pitkin kevättä. Tapahtuma nimettiin Suomen suven avaukseksi.
 – Karjalaisten laulussa kohta “Karjalasta kajahtaa” huudettiin niin täysillä kuin ääntä lähti, Katja Laine muistelee.
 Katja Laine ja Elias Havukainen katselevat valokuvaa, jossa Katja-äiti laulaa ekaluokkalaisena ensimmäisessä Suven avauksessa vuonna 1985. Laura Kosonen / Yle
 Samalla lailla se huudetaan myös tänään, kun suven avaus järjestetään 35. kertaa Joensuun Laulurinteellä. Koulujen päättymistä edeltävänä iltana järjestettävä suven avaus on monille joensuulaisille tärkeä traditio jo useammassa sukupolvessa. Tänä vuonna suurkuorossa laulaa 6 000 alakoululaista opettajineen. Yleisöä odotetaan paikalle 15 000.
 Kaksi laulua pysyy ohjelmistossa
 Katja Laine on aikoo mennä Laulurinteelle myös tänään, kuten lähes joka vuosi. Kiikareilla hän etsii kuorolaisten joukosta tokaluokkalaisen poikansa  Elias Havukaisen , joka käy nyt samaa koulua kuin äiti aikoinaan. Laine arvioi, että jo suvivirren ensisävelet nostavat kyyneleet silmiin. Eliasta sen sijaan jännittää, muistaako hän laulujen sanat.
 – On niitä koulussa laulettu, mutta en minä kaikkia muista.
 Vuonna 2016 Suven avausta juhlittiin lämpimässä säässä. Anu Rummukainen / Yle
 Suven avauksen ohjelmisto vaihtuu vuosittain, mutta pari samaa laulua löytyy listalta joka vuosi: Suvivirsi ja Karjalaisten laulu on laulettu tapahtumassa joka kerta. Monelle kaupunkilaiselle tapahtumaa varten 1980-luvulla sävelletty Suvilaulu Joensuulle on tärkeä kappale. Se palasi pitkän tauon jälkeen ohjelmistoon viime vuonna ja kuullaan laulurinteellä myös tämän kevään suven avauksessa.
 Julkkisvieraana tapahtumassa esiintyy tänä vuonna tubettajana tunnettu  Tuure Boelius . Suven avauksen johtaa kapellimestari  Mika Hirvonen  ja säestää Joensuun puhallinorkesteri täydennettynä Joensuun kaupunginorkesterin muusikolla.
 Koulu loppuu, kesä alkaa
 Katja Laineelle tapahtuma on tullut entistä tärkeämmäksi omien lasten myötä. Nostalgiakertoimet ovat korkealla, ja omat lapsuusmuistot palaavat mieleen.
 Suvivirsi ja Karjalaisten laulu tuovat Katja Laineelle lapsuusmuistot mieleen. Laura Kosonen / Yle
 – Saan vieläkin kiinni tunteesta: koulu loppuu huomenna, todistus vähän jännittää, mutta edessä on pitkä ihana kesä vailla velvollisuuksia, Laine sanoo.
 Yle lähettää Suomen suven avauksen suorana nettilähetyksenä kello 18 alkaen. Tallenne on nähtävissä Yle Areenassa 30 päivän ajan.

Tästä kesäloma alkaa: Yli 6000 koululaisen suurkuoro laulaa Suvivirren – katso Suomen suven avaus suorana Joensuusta kello 17.55


Summary: Rocketman-elokuvan osittaisen sensuroimisen taustalla on Venäjällä voimassa oleva "homopropagandan" kieltävä laki.

Muusikko  Elton Johnin  elämää kuvaava  Rocketman -elokuva on joutunut Venäjällä sensuurin kohteeksi. Elokuvan venäläinen levittäjä on leikannut pois kaikki kohtaukset, joissa on homoseksiä tai toisiaan suutelevia miehiä,  kertoo The Guardian -lehti .
 Central Partnership -yhtiö perustelee sensurointia Venäjällä voimassa olevalla niin sanotulla  homopropagandalailla , joka kieltää samaa sukupuolta olevien välisen seksin esittämisen positiivisessa valossa.
 – Elokuvaa on editoitu, jotta se olisi sopusoinnussa Venäjän lainsäädännön kanssa, yhtiö perustelee.
 Elton John saapui 16. toukokuuta Rocketman-elokuvan näytökseen Cannesin elokuvajuhlilla. Sebastien Nogier / EPA
 Venäjän kulttuuriministeriö on vakuuttanut uutistoimisto Tassin mukaan, ettei se ole esittänyt suosituksia kohtausten poistamisesta. Ministeriön mukaan poistot ovat levitysyhtiön itsensä päättämiä.
 Homoseksin lisäksi elokuvasta on poistettu myös huumeisiin liittyviä kohtauksia. Venäläisen version nähneen elokuvakriitikon  Anton Dolinin  mukaan elokuvan lopusta on myös poistettu maininta siitä, että Elton John on nykyisin naimisissa  David Furnishin  kanssa ja pariskunnalla on lapsia.
 Dolinin mukaan elokuva on sensuroinnin seurauksena lyhentynyt noin viisi minuuttia.
 Elton John kommentoi elokuvaan kohdistuneita muutosvaatimuksia aiemmin  The Guardianille  sanomalla, ettei hänen elämästään voi tehdä huumeista ja seksistä siistittyä elokuvaa, koska hän ei ole elänyt K13-elämää.
 Rocketman  saa ensi-iltansa Venäjällä 6. kesäkuuta.
 Lisää aiheesta:
 Rocketman ei kaihda pimeitä puolia kertoessaan Elton Johnin tarinan – tähden ohje tekijöille oli: "Kertokaa kaikki"

Elton John -elokuva joutui sensuurin saksiin Venäjällä – miesten suudelmat ja seksi olivat liikaa


Summary: Uutta kotimaista muotia on ollut tällä viikolla esillä Fashion in Helsinki -tapahtumassa.

Muotisuunnittelija  Matti Liimatainen  pujottelee tottuneesti pieniä identtisiä kankaanpätkiä yksitellen lippalakissa olevien reikien läpi. Vähitellen pätkistä muodostuu punos, joka koristaa sinivalkomustaa lippistä ja pitää samalla sitä koossa. Kyse on saumasta, jossa ei käytetä lainkaan irrallisia elementtejä, kuten nappeja, vetoketjuja tai ompeleita, vaan laserilla leikatut kielekkeet yhdistetään toisiinsa ilman työkaluja tai koneita.
 Matti Liimataisen suunnitteleman lippalakin saumatekniikkaa.  Jussi Mankkinen / Yle
 Liimataisen Self-Assembly -mallisto, lyhennettynä S-A, on yksi esimerkki kotimaisen muodin uusista tuulista: vaate ostetaan IKEA-tyyliin palasina ja pistetään kokoon itse, ohjekirjan avulla.
 – Ensinnäkin kasaaminen on todella läpinäkyvä prosessi, koska siihen ei kuulu piilotettuja elementtejä – sitä näkee omin silmin, kuinka vaate valmistuu. Lisäksi vaatteen voi purkaa takaisin osiinsa ja kasata eri tavalla uudestaan. Palasilla voi myös vaihtaa värejä, korjata hajonneita kohtia ja muokata vaatetta useilla eri tavoilla, Liimatainen luettelee.
 Matti Liimatainen sekä Self-Assembly-malliston lippalakki, huppari ja reppu.  Jussi Mankkinen / Yle
 Self-Assemblyn kohdalla sauma tekee vaatteesta vaatteen, mutta se on myös esteettinen elementti.
 – Olen liioitellut tarkoituksellisesti sauman kokoa ja ulkonäköä. Haluan että se on heti havaittavissa, jotta ihmiset ymmärtävät, että kyse on tavallisesta poikkeavasta ratkaisusta. Kun ideasta tulee tunnetumpi, sauman kokoa voi hieman hillitä, Liimatainen pohtii.
 Ihan kaikkien juttu itsekoottavat vaatteet (tai huonekalut) eivät välttämättä ole. Australian Tasmaniassa järjestetyssä workshopissa oli samanaikaisesti kaksi tuhatta ihmistä kokoamassa Self-Assembly-vaatteita.
 – Palautetta tuli puolesta ja vastaan. Osa ihmisistä oli pelkkää hymyä, kun osa taas tunsi kiitollisuutta siitä, että sai tuotteen vihdoin viimein valmiiksi ja puettua sen päälleen, Liimatainen kertoo.
 JUSLIN-MAUNULA eli Lilli Maunula ja Laura Juslin.  Jussi Mankkinen / Yle
 Arkkitehtuuri inspiroi vaatteita
 Fashion in Helsinki -tapahtumassa on tällä viikolla ollut esillä Aalto-yliopiston alumnien SIXREX-kokonaisuus, johon on kuulunut myös Self-Assembly-mallisto.
 SIXREXin tarkoituksena on ollut näyttää, kuinka kotimainen muoti taipuu performanssin, kantaaottavuuden ja arkkitehtuurinkin suuntaan. Esimerkiksi JUSLIN-MAUNULA-yritys koostuu arkkitehdistä ja muotisuunnittelijasta.
 – Jokainen tekemämme projekti – oli se sitten tila tai vaate – syntyy sataprosenttisesti yhteistyönä, jolloin kaksi ajatusmaailmaa yhdistyvät syvällisesti eivätkä jää pelkän inspiraation tasolle, arkkitehti  Lilli Maunula  toteaa.
 – Arkkitehtuuri on varmasti inspiraatio monelle vaatesuunnittelijalle, mutta meillä on oikeasti monialainen yritys, jossa Lillillä on kokonaisvaltainen arkkitehtuuriin liittyvä tietotaito, muotisuunnittelija  Laura Juslin  jatkaa.
 JUSLIN-MAUNULAn omaa mallistoa, joissa on vaikutteita 1940-luvun tyylistä. Huomaa lattia, joka on tehty saippuanpalasista. Malleina Mira Engström ja Erica Sharko.  Jussi Mankkinen / Yle
 Arkkitehtuuri näkyy JUSLIN-MAUNULAn vaatteissa esimerkiksi kiinnitysten kohdalla.
 – Suunnittelemme vaatteisiin usein mielenkiintoisia kiinnityksiä. Emme seuraa arkkitehtuurin muotokieltä, vaan tutkimme siihen liittyviä toimintatapoja, joita lähdemme sitten soveltamaan, Laura Juslin kertoo.
 JUSLIN-MAUNULA sai kansainvälistä näkyvyyttä pari vuotta sitten, kun  Lady Gaga  pukeutui yrityksen vaaleanpunaiseen takkiin. Myös ovet Kiinan valtaville markkinoilla ovat avautuneet: ensimmäisen kerran yhteistyötä tehtiin vuonna 2017 Peacebird-muotifirman kanssa, jolla on Kiinassa noin 4 000 liikettä, ja jota voisi volyyminsa puolesta verrata vaikkapa Zaraan.
 – Kiinassa on tällä hetkellä kova kysyntä kaikenlaiselle pohjoismaiselle muotoilulle. Olemme myös huomanneet, että kiinalaiset rakastavat värejä. Sanoisin että estetiikka, siluetti ja värit ovat meidän valttejamme, jotka vetoavat kiinalaisiin, Lilli Maunula summaa.
 Tällä hetkellä JUSLIN-MAUNULA myy Kiinaan palveluja, kuten tila- ja vaatesuunnittelua, paikallisille muotialan liikkeille ja brändeille. Työnkuvaan kuuluu muun muassa vaatteiden, korujen, laukkujen, näyteikkunoiden ja konseptien suunnittelua.
 – Emme vielä myy Kiinassa omia tuotteitamme, mutta ehkä jonakin päivänä sekin toteutuu, Laura Juslin sanoo.
 Kasia Gorniakin muotiin yhdistyvää kehollista performanssia. Malleina Paavo Kärki, Laura Jantunen ja Rosa.  Jussi Mankkinen / Yle
 Kotimainen muoti voi nyt hyvin
 Kotimaisen muodin ja pukeutumisen nykytilannetta Laura Juslin ja Lilli Maunula pitävät hyvänä.
 – Sosiaalisen median ja netin takia ihmiset ovat Suomessa samalla viivalla ja ajan tasalla muun maailman kanssa. Nuoret ovat muodikkaampia kuin edelliset sukupolvet. Asumme molemmat Helsingissä ja meidän näkökulmastamme muodikkuudessa on tapahtunut iso muutos viimeisten kymmenen vuoden aikana. Erityisesti nuoret miehet ovat aivan hullun trendikkäitä, Laura Juslin toteaa.
 Myös Matti Liimatainen on samaa mieltä.
 – Muodin tilanne Suomessa on erittäin hyvä. Opetuksen taso on todella laadukasta, meillä on paljon lahjakkaita suunnittelijoita, kilpailuvoittoja tulee jatkuvasti – olemme hyvässä nosteessa.
 Vuoden nuoren suunnittelijan Jim Bergströmin tyyliä.  Jussi Mankkinen / Yle
 Jutun kommentointimahdollisuus on auki klo 22.00 saakka. Tervetuloa mukaan.

Vaatteita voi nyt koota itse aitoon IKEA-tyyliin: kotimainen muotisuunnittelu tarjoaa uusia ideoita, jotka kiinnostavat Kiinassa saakka


Summary: Viranomaisten mukaan onnettomuuksien määrä on lisääntynyt lyhyessä ajassa selvästi.

Ruotsissa on noussut huoli koko ajan yleistyvien sähköpotkulautojen käytön turvallisuudesta. Pelkästään tänä keväänä on raportoitu jo 40 sähköpotkulautoihin liittyvää onnettomuutta ja torstaina sattui kuolemantapaus.
 Sähköpotkulaudalla liikkunut 27-vuotias mies kuoli jäätyään auton alle Etelä-Ruotsin Helsingborgissa. Mies liikkui Voi-yhtiön vuokrapotkulaudalla. Vuokrauspalvelu alkoi Helsingborgissa vasta tällä viikolla,  kertoo Helsingborgs Dagblad -lehti .
 Vielä ei ole tiedossa, aiheutuiko kuolonkolari potkulautailijan vai autoilijan toiminnasta, mutta Ruotsissa on jo esitetty sähköpotkulautojen kieltämistä kaduilla.
 Elinkeinoministeriön alaisen Kuljetushallituksen tutkijan  Hans Cassepierren  mukaan sähköpotkulautaonnettomuudet kääntyivät kovaan kasvuun viime vuonna. Sitä ennen niitä oli raportoitu vuosittain 10–15. Torstain kuolonkolari oli toinen viranomaisten tietoon tullut vuoden 2012 jälkeen,  uutisoi Dagens Nyheter -lehti .
 Viranomaisille sähköpotkulaudat aiheuttavat päänvaivaa, sillä on vaikea luokitella, mitä kulkuneuvoja koskevia määräyksiä niihin sovellettaisiin. Cassepierre toivoo yritysten ottavan enemmän vastuuta. Hänen mukaansa sähköpotkulautojen tulisi täyttää samat vaatimukset kuin sähköpolkupyörienkin tai sitten niitä ei pitäisi käyttää ollenkaan.
 – Jos niitä aiotaan käyttää, pitäisi niiden täyttää samat vaatimukset kuin sähköpolkupyörienkin. Jos ne eivät täytä, niin ne ovat kulkuväline, jota ei voi käyttää liikenteessä, Cassepierre toteaa.
 Myös poliisit pitävät sähköpotkulautoja kasvavana ongelmana.

Ruotsissa ehdotetaan rajoituksia sähköpotkulautojen käyttöön – tänä keväänä jo 40 onnettomuutta ja yksi kuollut


Summary: Kiinan viranomaiset ovat pidättäneet kymmeniä ihmisiä. Otteita kuvataan jopa kovemmiksi kuin aikaisempina vuosipäivinä.

Kiinan viranomaiset ovat ryhtyneet jopa edellisvuotisia kovempiin toimiin estääkseen Tiananmenin aukion verilöylyn muistamisen, ihmisoikeusjärjestöt kertovat.
 Mielenosoitusten verisestä tukahduttamisesta tulee ensi tiistaina kuluneeksi 30 vuotta.
 Satoja tai tuhansia ihmisiä kuoli, kun kommunistipuolue lähetti armeijan hajottamaan mielenosoitukset Tiananmenilla eli Taivaallisen rauhan aukiolla Pekingissä 3.–4. kesäkuuta 1989. Eräiden arvioiden mukaan kuolonuhreja oli jopa noin 3 000.
 Kiinassa sensuroidaan internetistä järjestelmällisesti mitkä tahansa viittaukset Tiananmenin aukion tapahtumiin.
 Hongkongin ja Toronton yliopistot laskivat  äskettäisessä tutkimuksessaan  viranomaisten ottaneen sensuurin kohteeksi ainakin 3 237 avainsanaa, jotka viittaavaat Tiananmenin tapahtumiin.
 Vuosittain viranomaiset pidättävät tai asettavat kotiarestiin aktivisteja, asianajajia ja journalisteja ennen vuosipäivää. 30-vuotispäivä näyttää entisestään koventaneen otteita.
 Kiinalainen toisinajatteli Hu Jia on yksi aktivisteista, jonka Kiinan viranomaiset ovat passittaneet "valvotulle lomalle" ennen Tiananmenin verilöylyn muistopäivää. Kuva on huhtikuulta 2012. Bill Smith / EPA
 Aktivisteja passitetaan "valvotuille lomille"
 Ihmisoikeusjärjestöjen mukaan viranomaiset ovat pakottaneet aktivisteja eri puolilla maata kotikaupungeistaan valvotuille "lomille".
 Esimerkiksi vuosia kotiarestissa ollut aktivisti  Hu Jia  vietiin 28. toukokuuta Qinhuangdon satamakaupunkiin, yli kolmensadan kilometrin päähän Pekingistä.
 Näin tapahtuu vuosittain: Poliisi seuraa aktivistia kävelyillä Qinhuangdon puistoissa ja merenrannalla. Hänellä on kaiken aikaa seurassaan "päällystakki", valtiovallan asettama valvoja.
 Useita Tiananmenin äidit -järjestön jäseniä on pantu kotiarestiin tai heidän liikkumistaan ja viestintäänsä on muuten rajoitettu.
 Joukossa ovat tiettävästi 81-vuotias  Zhang Xianling  ja 82-vuotias  Ding Zilin , joiden pojat kuolivat verilöylyssä.
 Eläkkeellä oleva professori Deng Zilin on yksi Tiananmenin äidit -järjestön perustajista. Hänen 17-vuotias poikansa Jiang Jielian on yksi sadoista opiskeljoista, jonka uskotaan kuolleen, kun Kiinan turvallisuusjoukot murskasivat Tiananmenin mielenilmaukset vuonna 1989. Kuva on vuodelta 2009. Dengin kerrotaan joutuneen kotiarestiin tapahtumien vuosipäivän edellä. Bill Smith / EPA
 Lukuisia katoamisia ja pidätyksiä
 28. toukokuuta katosi kuusi taitelijaa, jotka olivat panneet esille näyttelyn nimeltä  Omantunnon liike  Nanjingin (aiemmin Nanking) kaupungissa.
 Taitelija  Zhu Hunin  vaimo  Liu Lijiao  kertoo, ettei ole saanut yhteyttä mieheensä sitten tiistain ja epäilee tämän joutuneen pidätetyksi.
 – Poliisi tuli Nanjingista ja teki ratsian kotiini Pekingissä keskiviikkona, Liu Lijiao kertoi uutistoimisto AFP:lle.
 Huhtikuussa Sichuanissa tuomioistuin langetti kolmen ja puolen vuoden vankeustuomion aktivisti  Chen Bingille . Chen vangittiin kolmen toverinsa kanssa viime vuoden toukokuussa.
 He olivat tuottaneet ja myyneet  verilölylyn päivämäärän mukaan nimettyä alkoholijuomaa . Pullon etiketissä on piirros ikoniseksi muodostuneesta valokuvasta, jossa yksinäinen kiinalaismies uhmaa panssarivaunujen jonoa.
 Kolmelle muulle annettiin ehdolliset tuomiot, mutta heidän pitää pitää kantaa sähköisiä seurantalaitteita ranteissaan.
 Lisäksi riippumaton elokuvantekijä  Deng Chuanbin  pidätettiin, kun hän lähetti Twitter-palvelussa kuvan samaisesta alkoholipullosta.
 Toisinajattelijana tunnettu kirjailija ja Tiananmenin mielenosoituksiin osallistunut  Shen Liangqing  pidätettiin syytettynä riidan haastamisesta toukokuun 16. päivänä.
 – Joukko tuntemattomia miehiä nappasi Shenin, kun tämä oli kävelyttämässä koiraansa edellisiltana, ja panivat hänen päähänsä mustan hupun kuin kyseessä olisi sieppaus, mutta myöhemmin he esittivät poliisin henkilökortit, Shenin asianajaja  Liu Hao  sanoi AFP:lle.
 Shen on kampanjoinut yli kolmella vuosikymmenellä demokraattisten uudistusten puolesta, ja vuonna 1992 hän sai 18 kuukauden vankeustuomion valtionvastaisen toiminnan lietsomisesta.
 Asiakirjat vallanpitäjien vainoharhasta
 Kiinan erityisalueella Hongkongissa julkaistiin perjantaina kokoelma Kiinan kommunistipuolueen johtajien salaisia puheita ja julkilausumia Tiananmenin mielenosoitusten tukahduttamisen jälkeiseltä ajalta.  Julkaisusta kirjoittaa The New York Times .
 Hongkongissa toimivan  New Century Pressin julkaisemasta kokoelmasta  käy ilmi, että Kiinan viranomaiset katsoivat ulkomaiden, erityisesti Yhdysvaltain, lietsoneen mielenosoituksia.
 Puoluejohtaja toisensa jälkeen arvosteli kovasanaisesti pääsihteeri  Zhao Ziyangia , joka erotettiin puoluejohdosta opiskelijoita kohtaan osoittamansa myötätunnon takia, ja syytti tapahtumista Yhdysvaltain tukemia kumouksellisia.
 Yleisen turvallisuuden ministeri nimesi protestien taustahahmoksi jopa unkarilais-yhdysvaltalaisen sijoittajan  George Sorosin , jonka nimi  nykyäänkin esiintyy taajaan salaliittoteorioissa .
 Toisaalta puolueen vaikutusvaltainen johtohahmo  Deng Xiaoping  halusi Kiinan yhä jatkavan avautumista ulkomaiselle pääomalle, ja muut puoluejohtajat olivat samaa mieltä.
 – Mitä tulee pelkoon, että ulkomaalaiset lakkaavat investoimasta, en ole huolissani, varapresidentti  Wang Zhen  sanoi.
 – Ulkomaiset kapitalistit ovat liikkeellä tehdäkseen rahaa, eivätkä he mistään hinnasta hylkäisi Kiinan kaltaisia suuria markkinoita.
 Aiheesta muualla:
 The Guardian:  Tiananmen Square protests: crackdown intensifies as 30th anniversary ne ars  31.5.2019
 The New York Times:  New Documents Show Power Games Behind China’s Tiananmen Crackdown  30.5.2019
 Helsingin Sanomat:  Kiina pidättää aktivisteja ennen väkivaltaisesti tukahdutetun Tiananmenin mielenosoituksen 30-vuotispäivää  30.5.2019
 Human Rights Watch:  China: Tiananmen Injustice Fuels Repression 30 Years On  30.5.2019
 Amnesty International:  China steps up suppression ahead of Tiananmen crackdown anniversary  29.5.2019

Kiina kiristää otettaan ihmisoikeusaktivisteista Tiananmenin verilöylyn 30-vuotispäivän lähestyessä


Summary: Rinteen tuleva hallitus ei pihistele rahassa. Valtion kassaa täytetään omaisuutta myymällä ja haittaveroja korottamalla.

Seuraavan neljän vuoden aikana monen suomalaisten arki voi muuttua. Hallitusneuvotteluiden vetäjä  Antti Rinne  (sd.) on sanonut, että pysyviä menoja lisätään 1,2 miljardia euroa . Velkaa ei oteta lisää.
 Ehtona on, että talous kasvaa ja työllisyysaste nousee 75 prosenttiin. Hallituksen on myös myytävä valtion omaisuutta tai käytettävä siitä saatuja osinkoja.
 Hallitusohjelman kirjoittaminen on yhä kesken, mutta julkisuuteen on tihkunut tietoa siitä, millaisia muutoksia veroihin, kouluun, kotiin ja lastenhoitoon on tulossa.
 Yle listasi seitsemän seikkaa, jotka kirjataan hallitusohjelmaan. Hallitusohjelma on neljävuotinen suunnitelma asioista, jotka hallitus sitoutuu viemään läpi.
 1. Pienimmät eläkkeet nousevat
 Eläkeläisten vappusatanen ei toteudu kerralla. Pieniä alle 1 400 euron eläkkeitä nostetaan neljän vuoden aikana.   AOP
 SDP:n puheenjohtaja  Antti Rinne  piti vappuna 2018 puheen, joka kauhistutti valtion kirstunvartijat. Rinne lupasi kaikkiin alle 1 400 euron eläkkeisiin satasen korotuksen.  Myöhemmin hän sanoi, ettei uudistusta voi tehdä yhdessä vaalikaudessa.
 Kun SDP voitti vaalit, Rinne otti vappusatasen taas esille. Ensin tämän vuoden vappupuheessaan, sitten hallitusneuvotteluissa.
 Kertakorotusta eläkkeisiin on turha odottaa. Näillä näkyminen satanen jaksotetaan usealle vuodelle.
 Eläkeläisistä puolet saa alle 1 400 euron kuukausieläkettä. Uudistus koskisi siis 700 000 eläkeläistä.
 Täältä voit lukea , mitä vappusatanen maksaa. Arviot vaihtelevat sadoista miljoonista miljardiin.
 2. Oppivelvollisuus pitenee
 Oppivelvollisuuden pidentäminen maksaa lähes 120  miljoonaa euroa. Kirjat muuttuisivat ilmaisiksi.  Antti Kolppo / Yle
 Suomessa ei ole koulupakkoa. Oppivelvollisuus kestää siihen asti, kun peruskoulu on käyty tai nuori täyttää 17 vuotta.
 Yle kertoi asiasta helatorstaina  ja Rinne vahvisti tiedot Säätytalolla perjantaiaamuna.
 Jos toisen asteen tutkinnosta tulee velvollisuus, esimerkiksi lukion ja ammattikoulun kirjat ja muu materiaali olisivat ilmaisia.
 Uudistusta on perusteltu sillä, että yhä joka kuudes 25 vuotta täyttänyt jää Suomessa peruskoulun varaan. He työllistyvät muita heikommin. Ongelma koskee Suomessa etenkin miehiä. Oppivelvollisuuden pidentämisen hintalappu on noin 120 miljoonaa euroa.
 3. Kotitalousvähennys pienenee
 Tällä hetkellä kotitalousvähennys on enintään 2 400 euroa vuodessa henkeä kohti.  Sitä saa esimerkiksi oman tai omien vanhempien kodin maalauksesta.  Ismo Pekkarinen / AOP
 Kodin remontti- ja siivoustöistä saa kotitalousvähennyksen. Vähennys koskee oman kodin lisäksi myös omien vanhempien asuntoa tai kesämökkiä. Tänä vuonna kotitalousvähennys on 50 prosenttia työn hinnasta, enintään 2400 euroa.
 Omavastuu on nyt sata euroa.
 Nyt kotitalousvähennystä aiotaan pienentää. Summista ei ole vielä tarkkaa tietoa. Kotitalousvähennyksen tarkoitus vähentää pimeitä remontteja ja saada kansalaiset pitämään asuntoja kunnossa.
 4. Aktiivimallin leikkuri poistuu
 Ihmiset osoittivat mieltään aktiivimallia vastaan Helsingin Senaatintorilla helmikuussa 2018. Mauri Ratilainen / AOP
 Laki työttömien aktiivimallista tuli voimaan viime vuoden alussa. Silloin sovittiin myös, että työtön voi säilyttää työttömyystuen vain, jos hän osallistuu aktivointiin. Mikäli työtön ei täytä aktivoinnin ehtoja, työttömyystukea leikataan.
 Leikkaus on 4,65 prosenttia tuen määrästä
 Sipilän hallituksen aikana aktiivimallin leikkuri herätti suurta vastustusta ja mielensoittajat ryntäsivät kaduille. Rinteen tuleva hallitus aikoo lakkauttaa leikkurin. Lakkauttamista ovat vaatineet etenkin SDP ja vasemmistoliitto.
 Tilanteesta tekee mielenkiintoisen se, että hallitusneuvotteluissa on mukana myös aktiivimallin isä – keskustan puheenjohtaja  Juha Sipilä .
 5. Isät saavat lisää aikaa lasten kanssa
 Hallitusneuvotteluissa on linjattu, että perhevapaauudistuksessa isille kiintiöityjä vapaita pidennetään. Isien perhevapaiden pidennys ei lyhennä äideille kiintiöityä osuutta.
 Tulevaisuudessa äideille ja isille kiintiöityjä kuukausia olisi saman verran. Tällä hetkellä äitien ansiosidonnainen äitiysvapaa kestää neljä kuukautta. Isille on noin kahden kuukauden ansiosidonnainen isyysraha. Lisäksi joko äiti tai isä voivat pitää vanhempainvapaata yhteensä reilut puoli vuotta.
 Tällä halutaan muuttaa nykytilanne, jossa äidit käyttävät suuriman osan perhevapaista.
 Keskusta on vastustanut kotihoidontuen leikkaamista. Näillä näkymin hallitus ei ole puuttumassa siihen. Kotihoidontukeen on oikeus alle kolmevuotiaan lapsen vanhemmilla.
 Muutokset merkitsevät todennäköisesti palkansaaja- ja työnantajamaksuihin lisämenoja . Palkansaajien ja työnantajien yhteinen kustannus uudistuksesta saattaisi olla esimerkiksi 50–100 miljoonaa euroa vuositasolla.
 6. Tupakointi ja alkoholi kallistuvat
 Tupakkaveroa on nostettu viime vuosina puolen vuoden välein.  Nella Nuora / Yle
 Valtion kassaa on tarkoitus kartuttaa myös haittaverojen korotuksilla. Tekeillä oleva hallitus on Ylen tietojen mukaan päättänyt  korottaa tupakan ja alkoholin veroja .
 Yleensä tupakan ja alkoholin verojen korotus on siirtynyt suoraan hintoihin eli hinnat ovat nousseet.
 Säätytalolla on kipuiltu siitä, että tupakkavero iskisi eniten kaikkein pienituloisimpiin. Tupakkaveroa on nostettu viime vuosina puolen vuoden välein.
 Veron nostaminen lisäisi tupakan salakuljetusta ja tuontia omaan käyttöön halvemman verotuksen maista. Terveyssyistä tupakan veronkorotukselle on kuitenkin laajaa kannatusta.
 7. Terveyskeskukset
 Sote-uudistusta ryhdytään valmistelemaan kaikkien eduskuntapuolueiden voimin.  Jukka Uotila / AOP
 Sosiaali- ja terveydenhuollon uudistus on ajanut kerta toisensa jälkeen karille. Hallitusneuvotteluissa on linjattu, että terveyskeskuksia pyörittää julkinen sektori.
 Sote-palveluja varten perustetaan 18 maakuntaa, jotka toimivat palvelujen järjestäjinä. Järjestäjinä voisi toimia myös iso kaupunki kuten Helsinki. Pääkaupunkiseudulle ja Helsingille sorvataan myöhemmin “erityisratkaisu”
 Yksityiset yritykset ovat mukana täydentämässä julkisia palveluja. Miten se tapahtuu, selviää myöhemmin.
 Sote-uudistusta ryhdytään sorvaaman parlamentaarisesti eli siihen otetaan mukaan kaikki eduskuntapuolueet.

Nämä 7 asiaa hallitusohjelma muuttaisi arjessa:  Pienimpiin eläkkeisiin korotus, kotitalousvähennys pienenee ja isille kiintiöidään perhevapaita


Summary: Tulviva Tonava vaikeuttaa etsintöjä ja yksi sukeltaja jouduttiin perjantaina pelastamaan virrasta.

Unkarin pääkaupungissa Budapestissa keskiviikkoiltana sattuneen laivaturman uhrien etsinnät jatkuvat haastavissa olosuhteissa. Uponneen aluksen tutkiminen on osoittautunut mahdottomaksi tehtäväksi tulvavesien täyttämässä Tonavassa.
 Nimettömänä uutistoimisto Reutersille puhuneen sukeltajan mukaan voi kestää vielä useita päiviä ennen kuin tulva laantuu ja sukeltajat voivat päästä tutkimaan yli kuuden metrin syvyydessä olevaa alusta.
 Perjantaina yksi kadoksissa olevien uhrien etsintöihin osallistunut sukeltaja joutui virran viemäksi ja hänet jouduttiin pelastamaan vedestä.
 Sukeltaja valmistautui sukeltamaan uponneeseen alukseen perjantaina Budapestissa. Zoltan Balogh / EPA
 Kahden aluksen törmäyksessä on vahvistettu kuolleen seitsemän ihmistä. 21 onnettomuuteen joutuneessa veneessä ollutta ihmistä on edelleen kateissa ja heidän ruumiidensa etsintä on nyt ulotettu Serbiaan saakka.
 Yksi muutama tunti onnettomuuden jälkeen joesta nostetuista ruumiista oli jo ehtinyt ajautua virran mukana 12 kilometrin päähän turmapaikasta.
 Kadoksissa olevista 19 on eteläkorealaisia ja kaksi unkarilaisia.
 Unkarin viranomaiset pidättivät myöhään torstaina suuremman turma-aluksen kapteenin.  Kapteeni kiistää aiheuttaneensa onnettomuuden ja sanoo olevansa pahoillaan siitä, ettei pystynyt estämään turmaa.
 Lisää aiheesta:
 Viranomaiset Budapestin turmaveneestä: Upposi seitsemässä sekunnissa – katso turvakameravideo onnettomuushetkestä

Unkarin laivaturmassa kadonneiden ruumiita etsitään Serbiasta – katso animaatio onnettomuushetkestä


Summary: Perämeren alueella sijaitsevat Liminganlahti ja Hailuoto ovat Suomen tärkeimpia lintukosteikkoja.

Perämerellä perjantaina riehunut, vuodenaikaan nähden  harvinainen myrsky  on osoittautumassa tuhoisaksi monille rannoilla pesiville linnuille. Yli metrin keskiarvon yläpuolelle noussut merivesi tulee tuhoamaan esimerkiksi erittäin uhanalaisen etelänsuosirrin pesinnät lähes täydellisesti, arvioi Birdlife Suomi  tiedotteessaan .
 Lintujärjestön mukaan etelänsuosirrin kanta on juuri saatu hienoiseen kasvuun aktiivisten hoitotoimien ansiosta, mutta nyt myrskytuhojen yleistyminen uhkaa tehdä tämän työn tyhjäksi.
 Birdlife kantaa huolta myrskyn vaikutuksista etelänsuosirrin lisäksi moniin muihin rannoilla pesiviin lintuihin. Perämeren rantaniityillä pesii lintujärjestön mukaan useampia vesilintuja ja kahlaajia, joilla on juuri haudontavaihe menossa. Mikäli vesi nousee niiden pesille, mitään ei ole välttämättä tehtävissä pesinnän pelastamiseksi.
 – Vuonna 1994 alkaneiden kahlaajatutkimusten aikana myrskytulva on tuhonnut perintöjä aikaisemmin vuosina 2009 ja 2015. Vaikka yksittäisiä sääilmiöitä ei voi laittaa ilmastonmuutoksen syyksi, on kriittisimpään pesimäaikaan osuvien myrskytulvien yleistyminen huolestuttavaa, sanoo tutkija  Kari Koivula  Oulun yliopistosta Birdlifen tiedotteessa.
 Joillakin varhain pesivillä lajeilla, kuten töyhtöhyypillä ja merihanhilla, poikaset ovat jo kuoriutuneet ja ne säästyvät pahimmalta tuholta. Jotkut lajit, kuten tukkasotka, voivat tehdä uusintapesueen.
 On kuitenkin paljon lajeja, joille myrsky tuo suuren uhkan. Useimmat kahlaajat eivät enää ehdi pesiä uudelleen vaan lähtevät syysmuutolle.
 Perämeren alueella sijaitsevat Liminganlahti ja Hailuoto ovat Suomen tärkeimpiä lintukosteikkoja. Matalat vedet ja matalakasvuiset rantaniityt ovat optimaalisia pesimäympäristöjä useille uhanalaisille lintulajeille.
 Samalla alueet ovat kuitenkin alttiita erilaisille sään ääri-ilmiöille, etenkin kovan lännenpuoleisen tuulen ja syvän matalapaineen aiheuttamalle vedennousulle.
 Myrskytulvan alle jäänyt suokukon pesä. Clemens Küpper
 Lue lisää:
 Myrskytuuli riehuu Perämeren pohjukassa: huopakatto rullaantui irti, koulusta katkesi sähköt ja junaliikenne poikki

Birdlife: Perämerellä riehunut myrsky tuhoaa uhanalaisten lintujen pesintöjä


Summary: Deittailusovelluksia on joka lähtöön, mutta nyt myös suositellaan tuttavia. Facebookin suljettuun Naistenhuone-ryhmään tulee säännöllisesti seuranhakupostauksia.

Maanviljelijöillä riittää keväällä töitä varhaisesta aamusta myöhäiseen iltaan. Kristiinankaupungin ja Isojoen rajalla asuva  Eero Kortesniemi  on onneksi saanut peltotyöt jo tehtyä. Haastetta kuitenkin oli, sillä säpinää on aiheuttanut treffi-ilmoitus, jonka loihti Kortesniemen kaveri  Minna Vehviläinen :
 "Tässä on mun kaveri Eero, se asuu Kristiinankaupungissa ja haluais löytää elämänkumppanin. Eero on -94 syntynyt, ehdottoman luotettava, pitää aina sanansa jos jotain lupaa, huumorintajuinen ja tollanen vähän pöhlä, mut ihan fiksu miehenpuolikas, harrastaa autoja ja kotoo löytyy ammuja, mitkä vaatii oman aikansa, mut naista varten kyllä vapaata järjestyy."
 Vehviläinen jakoi ilmoituksen erittäin suositussa Facebookin Naistenhuone-ryhmässä. Kaksi ja puoli vuotta sitten perustetussa naisten suljetussa ryhmässä on jo lähes 170 000 jäsentä.
 Ilmoitus nuoresta maanviljelijästä sai ylistystä ja osa parisuhteessakin olevista naisista toivoi olevansa sinkku. Jotkut vähän vanhemmat naiset kertoivat jopa "sisäisen puuman heräämisestä".
 Kiuruvedeltä kotoisin oleva Vehviläinen teki päivityksen omin päin, mutta Kortesniemen luvalla.
 – Tai hän sanoi, että "annat luvan tai et, mutta ilmoituksen teen", Kortesniemi naurahtaa.
 Vehviläinen ei ole ensimmäistä kertaa asialla. Hän teki omasta veljestään treffi-ilmoituksen, joka johti seurustelukumppanin löytymiseen.
 Eero Kortesniemen maitotilalla on kolmisenkymmentä lypsylehmää nuoren karjan lisäksi. Merja Siirilä/Yle
 "Av, yv, mitat"
 Facebookin Naistenhuone-ryhmään tulee seuranhakuilmoituksia säännöllisin väliajoin. Monesti seuranhakupostausten lopputulos jää pimentoon. Onnellisia tapauksiakin tiedetään.
 – Olen kuullut yhdestä tapauksesta, jossa tyttö kertoi menneensä pojan luo pohjoiseen juuri tämänlaisen ilmoituksen johdosta. Olivat aloittaneet suhteen, kertoo yksi ryhmän ylläpitäjistä  Vienna Dawn.
 Yleensä ilmoitukset otetaan ryhmässä lämpimästi vastaan. Ihmiset myös merkiksevät toisiaan ja kannustavat osittain ehkä huumorilla kavereitaan ottamaan yhteyttä ilmoituksen henkilöön.
 – Sydämiä, kehuja, av, yv, mitat? kommentteja myös tippuu tasaiseen tahtiin, Dawn kertoo.
 Riidat ja "myrskyt" ovat harvinaisempia. Tällöin jäsenet ovat kokeneet, että ilmoituksen henkilö on jättänyt jotain kertomatta tai tiedot ovat puutteelliset. Yleensä näissä tapauksissa henkilön on epäilty syyllistyneen rikokseen. Tämä on kuitenkin hyvin harvinaista.
 Myöskään jos ilmoituksen kohde ei ole itse tietoinen treffi-ilmoituksesta, vastaanotto ei välttämättä ole lämmin.
 – Yleensä niissä tapauksissa ilmoituksen kohde todellisuudessa tietää postauksesta, mutta eri syistä johtuen sitä ei haluta välttämättä sanoa ääneen. Kai siinä jännittää se, että mitä muut ajattelisi. Helpompi siis sanoa, että kaveri postasi ja minä en tiennyt mitään, Dawn kertoo.
 Dawnin mukaan on nykyaikaa hakea seuraa eri tavoilla ja vain luovuus rajana.
 "Luotettava, pitää aina sanansa jos jotain lupaa, huumorintajuinen" Näin kuvailee Eero Kortesniemeä hänen kaverinsa Minna Vehviläinen.  Merja Siirilä/Yle
 Yrittäjänä naimisissa työn kanssa
 Suomessa ei tilastoida sinkkujen ja parisuhteessa olevien määrää väestötasolla. Sinkuista on siis vähän tietoa, mutta se tiedetään, että yksin asuvien määrä kasvaa koko ajan. Tilastokeskuksen mukaan  yli 1,1 miljoonaa  suomalaista asuu yksin. Määrä on tuplasti enemmän kuin reilu 30 vuotta sitten.
 Kortesniemi itse kertoo olleensa vapailla markkinoilla tarpeeksi kauan. Useamman vuoden sinkkuna olleen miehen treffailua ovat haitanneet työt. Alalla itsekin työskentelevä kaveri Minna Vehviläinen ymmärtää maatilan kiireet ja sen vaikutukset parisuhteiden etsintään.
 Väestöliiton parisuhdetiimin esimies ja erityistason psykoterapeutti  Heli Vaaranen  kertoo monen yrittäjän olevan "naimisissa yrityksensä kanssa".
 – Hän tapaa vähemmän ihmisiä ja siten on vähemmän mahdollisuuksia kohdata kumppani.
 Sen oikean löytäminen on Vaarasen mukaan hyvin paljon tuurista kiinni. Sovellukset ovat kuitenkin helpottaneet kumppanin löytämistä.
 – Jotenkin on hämärtynyt, että kuka on oikeasti vapaa ja kuka on kiinnostunut tai haluaa muuten vaan jutella. Ihmiset ovat hyvin epävarmoja nykypäivänä, joten he menevät nettisovelluksiin. Siellä voi ainakin olettaa, että ihmiset ovat vapaita aloittamaan seurustelusuhteen, Vaaranen kertoo.
 Vaarasen mukaan yksi kolmesta avioliitosta syntyy nykypäivänä nettisuhteista. Määrää hän pitää kuitenkin pienenä, ottaen huomioon, kuinka räjähdysmäisesti nettisovellusten suosio on kasvanut. Vaarasen mukaan jopa neljännes on sellaisia henkilöitä, jotka eivät hae pitkäaikaista suhdetta - vaikka antaisivatkin tällaisen kuvan itsestään.
 Eero Kortesniemi kertoo itse olleensa vapailla markkinoilla tarpeeksi kauan. Merja Siirilä/Yle
 Tinder edelleenkin suosituin
 Vuonna 2012 lanseerattua  Tinderiä  käyttää maailmanlaajuisesti Business of Apps- sivuston  mukaan 57 miljoonaa ihmistä. Vaikka Tinder on edelleenkin suosituin kumppanin etsintään tarkoitettu sovellus, on se saanut monia haastajia.
 Suosiossa on esimerkiksi videoihin perustuvat  Klip  ja  Bumble . Kuva- ja videokeskeisten sovellusten vastapainoksi on syntynyt sovellus  Willow , joka luottaa tietoon. Sovelluksessa potentiaalisen kumppanin kuvan näkee vasta sen jälkeen kun on vastannut ensin tämän kysymyksiin.
 Happn -sovelluksessa kumppani löydetään kohtaamisen kautta, nimittäin sovellus tarjoaa matcheiksi ne käyttäjät, joiden ohi tai läheisyydestä olet kulkenut. Suomalaisten suosiossa on myös muun muassa  Badoo.
 –  Hyvin moni aloittaa kumppanin etsinnän Tinderistä, koska se on suurin, Vaaranen kertoo.
 Kortesniemi itse on käyttänyt muun muassa Tinderiä, mutta ei kovinkaan aktiivisesti. Kuten monet muutkin, hän moittii sen ulkonäkökeskeisyyttä.
 – Kaikilla ei ole edes minkäänlaista tekstiä itsestään, muutama kuva ja se on siinä. Se on sinänsä tympiää.
 Vaaranen kertoo ulkonäön vaikuttavan hyvin paljon ihmisten tekemiin valintoihin. Moni tekee päätelmiä luonteenpiirteistä pelkän ulkonäön perusteella.
 – Voimme ajatella, että hyvännäköinen ihminen on rehellinen, hyveellinen, rehti, mutta totuus voikin olla hyvin erilaista. Kuvalla on monta puolta, Vaaranen kertoo.
 Erottuminen sinkku-markkinoilla kannattaa. Esimerkiksi Tinderiin kyllästyneet  tamperelaiset kaverukset  laittoivat tammikuussa omat ilmoituksensa lyhtypylvääseen.
 Kevään peltotyöt on saatu tehtyä. Aikaa jää nyt harrastuksille.  Pasi Takkunen/Yle
 "Huumorintajua pitää löytyä ja rehellisyyttä"
 Kristiinankaupungissa asuu reilu 6 500 asukasta. Määrä ei ole suuri, mikäli puolison haluaa löytää paikkakunnalta. Sovellukset ovat helpottaneet miehen mukaan parisuhteen löytämistä.
 – Kyllä sitä pitää suurempiin kaupunkeihin lähteä, mikäli paremman puoliskon haluaa löytää, Kortesniemi kertoo.
 Kortesniemi on saanut kaverinsa tekemän treffi-ilmoituksen jälkeen kymmeniä viestejä Facebookin, Instagramin ja Whatsappin kautta. Ilmoituksen suosio yllätti.
 – Kaikkien kanssa ei kerkeä jutella, kun töitä pitää tehdä. Mutta kyllä sieltä on muutama erottunut, että on keskusteltu, Kortesniemi kertoo.
 Ja on mies ehtinyt käymään myös treffeilläkin. Vaikka viestejä on tullut paljon, on Kortesniemi vielä toistaiseksi niin sanotusti vapailla markkinoilla. Millaista naista hän etsii?
 – Huumorintajua pitää löytyä ja rehellisyyttä. Sitten tämä työ vie vähän enemmän aikaa kuin arkipäivisin kahdeksasta-neljään, että välillä saattaa olla 18 tunnin työpäiviäkin. Ymmärrystä täytyy olla sille, Kortesniemi kertoo.

Naisystävä suositteli kaveriaan Eero Kortesniemeä Facebookissa ja kännykkä täyttyi viesteistä: "Kaikkien kanssa ei kerkeä jutella, kun töitä pitää tehdä"


Summary: Rinteen tapa laatia hallitusohjelmaa nostaa politiikan pääasiaksi, kirjoittaa A-studion politiikantoimittaja Timo Seppänen.

Edelliset kahdeksan vuotta Suomen hallitusten politiikan keskiössä ovat olleet valtiontalouden säästöt.
 Niin  Jyrki Kataisen  (kok.),  Alexander Stubbin  (kok.) kuin  Juha Sipilänkin  (kesk.) hallitukset rakensivat politiikkansa raha edellä.
 Valtion velan lyhentäminen ja väestön ikääntymisestä seuraavan kestävyysvajeen ennaltaehkäisy ohjasivat vahvasti hallitusten harjoittamaa politiikkaa.
 Sipilän porvarihallitus halusi pistää Suomen kuntoon pikakuurilla. Se muun muassa painosti ammattiyhdistysliikkeen kilpailukykysopimukseen, leikkasi monia kansalaisten etuuksia, jäädytti niitä koskevia indeksejä ja toteutti työttömyysturvan aktiivimallin.
 Osaksi noista toimenpiteistä ja osaksi noususuhdanteesta johtuen työllisyys maassa koheni lopulta huomattavasti.
 Pienituloisten ihmisten etuuksien leikkaukset olivat kuitenkin raivostuttaneet suuren osan kansasta. Hyvin monien mielestä Sipilän hallitus oli suosinut rikkaita ja maksattanut talouden tervehdyttämisen vähävaraisilla.
 Lue lisää:   Nämä 7 asiaa hallitusohjelma muuttaisi arjessa: Pienimpiin eläkkeisiin korotus, kotitalousvähennys pienenee ja isille kiintiöidään perhevapaita
 “Hyvinvointivaltion korjaussarja” on SDP:n vastaus vaalitulokseen
 Vasemmistopuolueet ja vihreät voittivat vaalit. Niiden jälkeen muiden muassa SDP:n puheenjohtaja  Antti Rinne  julisti : "Kansa äänesti muutoksen puolesta."
 SDP on oivaltanut pieni- ja keskituloisten ennen muuta haluavan, että heidän etuisuuksiensa leikkaukset loppuvat tähän paikkaan. Demarien puheenjohtaja Rinne lupasi hallitusneuvottelujen alettua, että niin myös tapahtuu.
 Rinne tähtää siihen, että hänen hallituksensa kohentaa nimenomaan vähavaraisimpien kansalaisryhmien toimeentuloa. Demarit ovatkin määritelleet hallituksen politiikan päätavoitteeksi eriarvoisuuden vähentämisen.
 Se on määrä tehdä "hyvinvointivaltion korjaussarjan" avulla. Se tarkoittaa toimeentulotukijärjestelmän korjaamista ja koulutuspalveluiden sekä sosiaali- ja terveyspalveluiden remonttia.
 Ei yllätä, että demarit asettivat eriarvoisuuden vähentämisen johtamansa hallituksen tavoitteeksi. Sen sijaan tapa, jolla demarit ohjelman painopisteen asettivat, on yllättävä.
 Puolueiden hallitusneuvottelijat kasasivat ensi alkuun keoksi kaikki tavoitteensa ja toiveensa ja alkoivat kirjoittaa niiden pohjalta ohjelmaa Säätytalon "ilmiöpöydissä".
 Hallitusohjelman tekstiosuudet tehtiin valmiiksi ennen kuin neuvottelijoille määriteltiin käytettävissä olevat taloudelliset raamit.
 Kun raharaamit lopulta tuotiin neuvottelupöytiin, alkoi ankara toiveiden karsinta. Se lienee ollut huikea sulle–mulle-leikki. Erään neuvottelijan mukaan "kahdeksan kilon kinkku piti sulloa kilon pussiin".
 Näin ei hallitusneuvotteluissa ole ainakaan viime vuosina ollut tapana toimia. Kansantalouden realiteetit on yleensä asetettu alusta pitäen hallitusohjelman laatimisen ohjenuoraksi.
 Lue lisää:   Hallitusneuvottelut: Tupakan ja alkoholin vero nousee – Hallitusohjelma on nyt paketissa, sanamuotoja vielä tarkistetaan, kertoo Rinne
 Talouden realiteettien sijaan politiikasta tuli hallitusneuvotteluiden pääasia
 Rinteen tapa laatia hallitusohjelma rakentuu erilaiselle filosofialle kuin perinteinen toimintamalli. Itse asiassa toimintatapa on päinvastainen. Se nostaa politiikan pääasiaksi hallitusohjelman teossa.
 Ideologiset pyrkimykset, kansalaisten ilmaisema tahto ja puolueiden arvot ovat nyt olleet ensisijaisena lähtökohtana ohjelman laadinnalle. Nuo seikat ovat määritelleet lähtökohtaisesti sen, mihin hallitus aikoo rahaa käyttää.
 Perinteisessä mallissa poliittiset tavoitteet on asetettu jopa alisteisiksi raharaameille. Viime vuosina onkin usein pohdittu, onko valtiovarainministeriön virkamiehillä jo enemmän poliittista ohjausvaltaa kuin puolueiden kellokkailla.
 Antti Rinne etsinyt tulonlähteitä epätavanomaisillakin tavoilla
 Vaikka Säätytalolle kokoontuneet puolueet eivät tällä kertaa kokoakaan hallitusohjelmaa raharaami edellä, ei voi lähtökohtaisesti olettaa, että ne suhtautuisivat holtittomasti taloudellisiin realiteetteihin.
 Jokainen puolue on osallistunut toiveiden karsintaan ja joutunut tinkimään joistakin asettamistaan tavoitteista.
 Prosessin aikana on kuitenkin käynyt ilmi, että Rinne on valmis myös varsin epätavanomaisiin ratkaisuihin löytääkseen rahoituksen erilaisille uudistuksille ja investoinneille.
 Valtionomaisuuden mittava myyminen hirvittää monia vasemmistolaisia. Ajatus, että hallitusohjelmasta aiheutuvia menoja kyettäisiin rahoittamaan huomattavassa määrin luomalla kymmeniätuhansia uusia työpaikkoja, vaikuttaa epärealistiselta.
 Työmarkkinajärjestöjen apuun kutsuminen oli nokkela temppu
 Ajatuksen uskottavuutta vahvistaa kuitenkin Rinteen temppu: hän haastoi työmarkkinajärjestöt ja Suomen Yrittäjät mukaan ideoimaan sitä, millaisin työvoimapoliittisin toimin työllisyysaste saataisiin nousemaan 75 prosenttiin.
 Aloite on poliittisesti hyvin nokkela ja se voi olla Rinteen hallitukselle monella tavalla hyödyksi. Vetämällä työmarkkinaosapuolet ja yrittäjät yhteistyöhön Rinne ostaa yhteiskuntarauhaa. On myös todennäköistä, että järjestöt löytävät joitakin keinoja työpaikkojen määrän kasvattamiseen.
 Hänen toimeksiantonsa pistää työmarkkinoiden osapuolet etsimään yhdessä keinoja, jotka alentavat työllistämisen kynnystä. Tämä lisää painetta ratkaisujen löytämiseen sekä työnantaja- että palkansaajapuolella.
 Vedotessaan työmarkkinajärjestöihin Rinne osoittaa ohimennen, ettei hänen hallituksensa halua sanella työmarkkinaosapuolille kaapin paikkaa vaan tehdä niiden kanssa yhteistyötä.
 Viesti on tarkoitettu sekä Sipilän hallituksen pakkolakiuhkauksista suivaantuneille ay-aktiivelle että työmarkkinajärjestöjen johtajille. Rinne antaa ymmärtää, että hän arvostaa työmarkkinoiden perinteistä kolmikantayhteistyötä ja on sitä valmis pääministerinä jatkamaan.
 Tekstistä on korjattu kirjoitusvirhe klo 21.30. Sana työttömyysaste on korjattu muotoon työllisyysaste.

Analyysi: Antti Rinne lopettaa 8 vuotta jatkuneen säästölinjan
– hallitusohjelma tähtää kansalaisten tyytymättömyyden purkuun


Summary: Mielipidetiedusteluja tekevä VTsIOM julkaisi uudet luvut Kremlin kummasteltua alkuperäisiä suosiolukuja.

Venäjän presidentin  Vladimir Putinin  kansansuosio on kokenut ihmeellisen nousun yhdessä päivässä. Vielä torstaina mielipidetiedusteluja tekevä VTsIOM ilmoitti, että vain 31,7 prosenttia kansalaisista luottaa presidenttiin. Tämä oli vähemmän kuin kertaakaan 13 vuoteen.
 Perjantaina samainen VTsIOM ilmoitti, että Putiniin luottaakin 72,3 prosenttia venäläisistä. Muutoksen syyksi kerrottiin uusi tutkimusmetodi, jossa vastaajilta kysyttiin luottamusta nimenomaan Putiniin. Aiemmin vastaajia oli pyydetty nimeämään poliitikot, joihin he luottavat.
 Tutkimusmetodin muuttamisesta ilmoitettiin sen jälkeen, kun Kreml oli kummastellut alkuperäistä tulosta.
 VTsIOM tosin ilmoitti perjantaina myös vanhalla tutkimusmetodilla tehdyn kyselyn uusimman noteerauksen. Se on 30,5 prosenttia.

Putinin kansansuosio tuplaantui päivässä "uudella tutkimusmetodilla": Presidenttiin luottaa 31, ei vaan 72 prosenttia venäläisistä


Summary: Somevaikuttaja tarjosi uhrille alun perin 300 euron sopurahaa. Tuomioistuin päätti 20 000 euron vahingonkorvauksista.

Hammastahnalla täytettyjen keksien syöttäminen kerjäläiselle toi sekä vankeus- että vahingonkorvaustuomion Youtube-vloggarille Espanjassa. Lisäksi somevaikuttajan Youtube-kanavat määrättiin suljettaviksi viideksi vuodeksi.
 Tammikuussa 2017 julkaistulla videolla ReSet-nimellä tunnettu  Kan-Hua Ren  tarjosi romanialaiselle kerjäläiselle 20 euroa käteistä ja hammastahnalla täytettyjä keksejä. Lisäksi Ren oli kuvannut itseään kaivamassa alkuperäistä täytettä pois kekseistä ja täyttämässä niitä hammastahnalla.
 – Ehkä menin aika pitkälle, mutta ajatellaan positiivisesti. Se auttaa häntä (kerjäläistä) puhdistamaan hampaansa, en usko hänen harjanneen hampaitaan sen jälkeen kun hänestä tuli köyhä, oikeus kertoo Renin sanoneen seuraajilleen.
 Oikeuden mukaan kerjäläinen oksensi syötyään keksin.
 Video herätti luonnollisestikin arvostelua, joten Ren palasi tapaamaan kerjäläistä ja antoi tälle toiset 20 euroa.
 – Jos olisin tehnyt näin normaalille ihmiselle, kukaan ei olisi sanonut mitään, mutta koska hän on kerjäläinen, ihmiset valittavat, oikeus sanoo Renin kirjoittaneen tapaamisesta kuvaamansa videon yhteydessä.
 "Ihmiset tykkäävät kaikenlaisesta kammottavasta"
 Poliisi kertoo Renin yrittäneen maksaa uhrille 300 euroa sekä luvanneen viettää tämän kanssa yön ja tehdä siitä videon, jotta uhri ei tekisi valitusta.
 Poliisin mukaan Ren on muissakin videoissaan ottanut kohteikseen heikossa asemassa olevia ihmisiä. Tubettaja tienaa kanaviensa mainoksilla, ja hänen kahdesta Youtube-kanavastaan toisella on yli 1,2 miljoonaa ja toisella 250 000 seuraajaa.
 – Minä teen asioita esiintyäkseni, ihmiset tykkäävät kaikenlaisesta kammottavasta, Ren sanoi tuomioistuimelle.
 Barcelonalainen tuomioistuin määräsi Renin maksamaan 20 000 euron korvaukset uhrille. Vankeutta Ren sai 15 kuukautta, mutta telkien taakse hän ei todennäköisesti joudu, sillä Espanjassa väkivallattoman rikoksen tehneet ensikertalaiset eivät yleensä suorita alle kahden vuoden vankeusrangaistuksia.
 Kanavien sulkeminen viideksi vuodeksi ei toteutunut ainakaan vielä perjantaina, sillä ReSetin kanavat olivat edelleen Youtubessa näkyvillä. Tuomio on päivätty viime keskiviikolle.

Tubettaja syötti kerjäläiselle hammastahnakeksejä Espanjassa – tuomioksi vankeutta, sakkoja ja kanavien sulkeminen


Summary: Naiset löytyivät murhattuina Marokon vuoristosta joulukuussa 2018.

Yksi tanskalaisen ja norjalaisen naisen murhaamisesta Marokossa syytetyistä miehistä sanoo katuvansa tekoaan. Mies kertoi katumuksestaan Marokossa alkaneessa oikeudenkäynnissä,  kertoo norjalainen VG-lehti .
 Lisäksi terroristijärjestö Isisin tukijaksi aiemmin ilmoittautunut mies totesi oikeudessa, ettei ole enää varma tukeeko järjestöä.
 – Kun minut pidätettiin, näytti poliisi minulle toisen puolen Isisistä. Rehellisesti sanottuna olen vieläkin hämmentynyt. En enää tiedä tuenko edelleen Isisiä. Rakastin Isisiä, mutta nyt en enää ole varma, mies sanoi.
 Vuoristossa Marokossa telttailemassa olleet tanskalainen ja norjalainen nainen löydettiin murhattuina viime joulukuussa. Verityön pääepäiltyjä on neljä. He ovat tunnustaneet murhat. Lisäksi pariakymmentä miestä syytetään osallisuudesta tapaukseen.
 Murhista julkaisemallaan videolla miehet vannovat uskollisuutta terroristijärjestö Isisille. Isis ei ole kuitenkaan missään vaiheessa sanonut olleensa verityön takana.
 Useita kertoka lykätty oikeudenkäynti alkoi Marokossa tällä viikolla. Pääsyytettyjä uhkaa kuolemantuomio.
 Lisää aiheesta:
 Mestausvideon jakamisesta sosiaalisessa mediassa ensimmäinen tuomio Tanskassa – tapaus liittyy Marokossa murhattuihin naisiin
 Pohjoismaalaisten naisten murhat Marokossa: Isis-kannattajat jakoivat mestausvideota sosiaalisessa mediassa
 Islamisteja epäillään norjalaisen ja tanskalaisen naisen Marokossa tapahtuneista murhista – epäillyt otettu kiinni
 Tanskalainen ja norjalainen nainen murhattu Marokossa – epäiltyjä otettu kiinni

Tanskalaisen ja norjalaisen turistin murhista syytetty marokkolaismies katuu tekoaan: En enää tiedä tuenko Isisiä


Summary: Yhdysvalloissa useat osavaltiot ovat kiristäneet viime aikoina aborttilakeja.

Planned Parenthood (yleishyödyllinen yhteisö)

Yhdysvaltain Missourissa tuomioistuin esti perjantaina entistä tiukempien aborttilakien voimaantulon. Ilman oikeuden päätöstä laki olisi kesäkuun alusta alkaen kieltänyt abortit heti, kun sikiön sydänäänet alkavat kuulua.
 Missourissa toimii vain yksi aborttiklinikka, jonka toiminnasta vastaa Planned Parenthood -seksuaaliterveysjärjestö. Laki olisi sulkenut klinikan ovet kesäkuun ensimmäisestä päivästä alkaen.
 Tuomioistuimen linja oli, että lupa pysyy voimassa, kunnes järjestön oikeudelliset vaatimukset on käsitelty.
 Useissa republikaanijohtoisissa Yhdysvaltain osavaltioissa on säädetty viime aikoina laki, joka kieltää abortin sikiön sydämenlyöntien kuuluessa. Yhtään lakia ei ole vielä voimassa, sillä tuomarit ovat muuallakin joko estäneet niiden toimeenpanon tai niistä on valitettu oikeuteen.
 Planned Parenthood on kutsunut tilannetta "kansalliseksi kriisiksi".
 Lisää aiheesta:
 Yhdysvalloissa Missourin osavaltio hyväksyi rajoituksen aborttioikeuteen
 Disney liittymässä boikottirintamaan – Toimitusjohtaja: Kuvausten jatkaminen aborttia rajoittavassa Georgiassa hyvin vaikeaa
 USA:ssa aborttioikeutta puolustavia mielenosoituksia – "Naisia vastaan on tässä maassa käynnissä todellinen sota"
 Saarnaajan avioliiton ulkopuolinen suhde johti Yhdysvaltain ensimmäiseen aborttilakiin

Tuomioistuin esti viime hetkellä Missourin ainoan aborttiklinikan sulkemisen


Summary: Uusien ministereiden nimet alkavat selvitä ensi viikon aikana.

Ministerit, ministeriöt ja valtioneuvosto

Ylen saamien tietojen mukaan hallitusohjelma on valmis.
 Asiasta kertoi Ylelle Kestävän talouden Suomi -ryhmää vetänyt  Lauri Ihalainen  (sd.) poistuessaan Säätytalosta sunnuntaina alkuillasta. Hän myös totesi, että salkkujaossa ei pitäisi mennä kauan, vaan asia ratkeaisi jo sunnuntain aikana.
 Salkkujako valmistunee tänään, mutta ministerinimet selviävät ensi viikon aikana. Varmoja ministereitä tähän mennessä on pääministeriksi siirtyvä, hallitustunnustelija  Antti Rinne  (sd.).
 Aiemmin tänään sunnuntaina  Iltalehti  julkaisi kokonaisuudessaan hallitusohjelmaluonnoksen.
 Lue lisää:
 Uusi hallitus ottaa ja antaa – katso keskeiset tiedot hallitusohjelman sisällöstä

Tuore tieto hallitusneuvotteluista: Ohjelma valmis, salkkujako valmistunee jo tänään


Summary: Vian kestosta ei ole tietoa.

Helsinki-Vantaan lentoasemalla on havaittu teknisiä ongelmia, jotka haittavat mm. matkatavaroiden käsittelyä.
 Finavian mukaan tämä voi aiheuttaa viivästyksiä lentoliikenteeseen varsinkin iltapäivällä, jolloin kentällä on vilkkaampaa.
 – Mikäli olet lähdössä lennolle sunnuntaina 2. kesäkuuta, kannattaa varata enemmän aikaa lentoasemalle ja mahdollisuuksien mukaan lähteä matkaan käsimatkatavaroin, Finavia neuvoo  verkkosivuillaan .
 Esimerkiksi matkalaukkuja saattaa jäädä tänään lennoilta jälkeen.
 Finavia ei tiedä kauan vian korjaus kestää, mutta korjaus pyritään tekemään mahdollisimman pian.

Matkatavaroiden käsittely tökkii Helsinki-Vantaan lentokentällä – matkalaukkuja voi jäädä lennoilta jälkeen


Summary: Riihimäen Lasin menneiden vuosikymmenten suunnittelijoista on suuren yleisön tietoisuuteen nousemassa uusi nimi.

Tästä on kyse Lasinsuunnittelija Tamara Aladin on nousemassa näyttelyiden avulla suuren yleisön tietoisuuteen Suomessa. Aladin teki 17 vuotta kestäneen uran puhalletun käyttölasin suunnittelijana Riihimäen Lasi Oy:ssä. Ura päättyi tehtaan tuotannon loppumiseen vuonna 1976. Aladinin esineistä maljakot, kynttilänjalat ja tuhkakupit ovat tuttuja monesta kodista ja mummolasta takavuosilta, mutta niiden tekijä on toistaiseksi harvojen tiedossa.
 Se on pieni ja vaaleanpunainen, läpikuultavaa paksua lasia. Noin kymmenen senttimetriä korkea ja saman verran halkaisijaltaan oleva pyöreiden muotojen esine tuntuu kokoonsa nähden painavalta.
 Näyttää siltä kuin esineen väri vaihtelisi riippuen siitä, mistä suunnasta valo siihen osuu.
 Haminassa sijaitsevasta kodista löytynyt harvinainen taide-esine hämmästyttää asiantuntijoita.
 Suunnittelija ja muotoilija  Tamara Aladinin  suunnitteleman esineen arvioidaan olevan uniikki eli ainoa lajissaan. Esineen käyttötarkoitus on ainakin hivenen hämärän peitossa.
 – Maljakoksi se on hieman matala, tulkitsisin sen olevan jonkinlainen kulho, oletettavasti jokin kokeiluesine, arvioi  Haminan kaupunginmuseon  johtaja  Paula Kouki .
 Suomen lasimuseossa  Riihimäellä esineessä nähdään jotain tuttua, vaikka kysymysmerkkejäkin jää ilmaan. Museonjohtaja  Hanna Mamia-Walther  sanoo, että museon asiantuntijoille esine ei ole entuudestaan tuttu – paitsi väreiltään.
 – Väri sopii Riihimäen Lasin 1960-luvulla käyttämiin väreihin, mutta tyypillinen Aladin se ei ole.
 Tamara Aladinin suunnittelema lasiteos, jonka pohjassa on Aladinin harvoin käyttämä signeeraus. Mahdollisesti 1960-luvun lopulta peräisin oleva esine on harvinaisuus, jonka käyttötarkoituksesta ei ole varmuutta. Pyry Sarkiola / Yle
 Kulhon pohjassa on signeeraus ‘Tamara Aladin Riihimäen Lasi Oy’. Juuri tämä on kiinnittänyt asiantuntijoiden huomion. Aladinin signeerauksiin nimittäin törmää harvoin, sillä hän suunnitteli enimmäkseen isojen sarjatuotantojen käyttöesineitä, joihin suunnittelijan nimeä ei merkitty.
 Ja koska hän suunnitteli astioita ja muuta kodin käyttölasia arkikäyttöön, hänen nimensä on jäänyt suurelle yleisölle melko tuntemattomaksi.
 Maljakot ja kynttilänjalat alkavat saada mainetta vasta nyt, kun niiden suunnittelija on kuollut.
 Tapio Wirkkalan ,  Oiva Toikan  tai  Timo Sarpanevan  nimet tunnistavan suuren yleisön joukosta nousee usein silti vielä kysymys – kuka ihme oli Tamara Aladin ?
 Maljakoita, kynttilänjalkoja ja tuhkakuppeja joka kotiin
 Tamara Aladin syntyi 1932 Haminassa Poitsilan kartanossa, joka nykyään toimii Jamilahden kansanopistona.
 Kansanopiston aloitettua toimintansa Aladin muutti äitinsä kanssa kartanon viereiseen Särkelän huvilaan, jossa hän asui myös lasinsuunnittelijan uransa päätyttyä.
 Tamara Aladin oli koulutukseltaan keraamikko, joka pääsi lasin suunnittelijaksi ja muotoilijaksi Riihimäen Lasille vuonna 1959.
 Tamara Aladinin ura lasinsuunnittelijana kesti 17 vuotta. Suomen lasimuseon kuva-arkisto
 Aladin suunnitteli pääasiassa isoihin sarjatuotantoihin kuuluneita kodin käyttöesineitä kuten maljakoita, kynttilänjalkoja ja tuhkakuppeja.
 Suomen lasimuseon johtajan Hanna Mamia-Waltherin mukaan Aladin suunnitteli varsinaisia taide-esineitä vain vähän.
 – Hän oli ennen kaikkea suunnittelija ja muotoilija. Lasitehtaan puhaltajat sitten toteuttivat Tamaran suunnitelmat.
 Aladin suunnitteli esinesarjoja pääasiassa Riihimäen Lasin vientimallistoihin, muun muassa Saksaan sekä muualle Keski-Eurooppaan ja Yhdysvaltoihin. Hänen tuotantoaan ovat muun muassa Koralli-, Kehrä-, Safari- ja Presto -sarjat.
 Haminan kaupunginmuseon kesänäyttelyyn on kerätty yksityishenkilöiltä lainaksi Tamara Aladinin suunnittelemia lasiesineitä. Museon toimistolta pehmustettuihin laatikoihin pakatut lasiesineet kannetaan varovasti pihan poikki varsinaiseen näyttelytilaan. Pyry Sarkiola / Yle
 Hänen uransa kesti 17 vuotta eli siihen saakka kun lasitehdas lopetti puhalletun lasin tuotannon vuonna 1976.
 Tamaralle tuotannon päättyminen merkitsi sitä, että lasisuunnittelu ja ajoittaiset esiintymiset julkisuudessa saivat jäädä. Hän oli antanut vuosien varrella haastatteluja aikakauslehdille ja vilahtanut suomalaista lasia esittelevässä dokumenttielokuvassa 1960-luvun puolivälissä.
 Oli aika keskittyä muihin asioihin lapsuudesta tutuissa maisemissa Haminassa.
 Työuran jälkeen puutarhan hoitoa ja hevosia
 Harrastukset olivat Aladinille tärkeitä lasisuunnittelijan uran jälkeen.
 Hän muun muassa keskittyi kotinsa ympärillä olevan puutarhan hoitamiseen sekä hevosiin. Aladin oli Haminan Ratsastajat ry:n jäsen ja kävi muun muassa kouluratsastuskilpailuissa.
 Aladinin serkku  Johannes Paasonen  muistelee Tamaran harjoitelleen ratsastusta Haminassa varsin näyttävällä tavalla.
 – Hän saattoi ratsastaa kotoaan Haminan keskustaan, jossa sitten suuntasi hevosella Reserviupseerikoulun kentälle harjoittelemaan.
 Myös Haminan kaupunginmuseon johtaja Paula Kouki sanoo kuulleensa vastaavaa.
 – Haminalaiset ovat kertoneet, että Tamara Aladin on ollut hevosensa selässä uljas näky kaupungissa.
 Haminassa meren rannalla sijaitseva Särkelän huvila, jossa Tamara Aladin asui pitkään.  Pyry Sarkiola / Yle
 Myöhempinä vuosina Aladinista julkaistuissa artikkeleissa hänet mainitaan usein  salaperäiseksi tai mystiseksi .
 Tamara Aladinin läheisten mielestä suomalaisessa lasiteollisuudessa vahvasti vaikuttanut muotoilija oli kuitenkin jotain aivan muuta.
 Aladinin veljentytär haminalainen  Anna Laitila  arvelee maineen johtuvan yksinkertaisesti vain siitä, että Tamara ei ollut työuransa jälkeen sitäkään vähää julkisuudessa mitä lasisuunnittelijana.
 – Täti oli meille ihan tavallinen ihminen, hän ei ollut mikään diiva, eikä jäänyt vellomaan taiteeseen tai vatvomaan töitään.
 Myös Laitilan tytär  Assi Aladin  muistaa isotätinsä hauskana seuraihmisenä.
 – Upea ja sydämellinen. Loppuun asti ikinuori ja erilaisten ihmisten ja eläinten ystävä.
 Tamara Aladin kuoli Haminassa viime maaliskuussa 87 vuotiaana.
 Näyttelyt kolmessa kaupungissa
 Tamara Aladinilla ja hänen suunnittelemillaan esineillä on mahdollisuus nousta selvästi aiempaa tunnetummiksi myös suuren yleisön keskuudessa.
 Suomessa on tänä keväänä lyhyen ajan sisällä esillä Aladinin töitä peräti kolmessa eri näyttelyssä.
 Tamara Aladin Riihimäen lasitehtaalla lasinpuhaltajien kanssa. Suomen lasimuseon kuva-arkisto
 Kesäkuun ensimmäisen viikon lopussa avautuvan Haminan kaupunginmuseon kesänäyttelyn lisäksi Riihimäellä Suomen lasimuseossa on ollut kevään ajan esillä  Tamara Aladinin muistonäyttely .
 Lisäksi helsinkiläisessä, muun muassa vanhoihin astioihin erikoistuneessa kaupassa on huhtikuusta lähtien ollut esillä Aladinin esineistöä. Yrittäjä  Tiina Westerlund   Astialiisasta  on 14 vuoden aikana pitänyt parisenkymmentä näyttelyä.
 Hänen mukaansa Aladinin töitä liikkuu markkinoilla.
 – Mutta taiteilijaa ei tunneta, hänen työnsä olivat pääosin niin tavallisia kodin käyttöesineitä.
 Olipa haminalaiskodista löytynyt Aladinin esine sitten käyttöesine tai taidetta, saa se keräilijänkin innostumaan. Helsinkiläinen  Timo Laakso  on harrastanut lasiesineiden keräämistä parisenkymmentä vuotta. Kokoelmassa on Tamara Aladininkin töitä useita kymmeniä.
 Hän pitää esinettä harvinaisena tai jopa uniikkina.
 – Komea ja mielenkiintoinen! Signeeraus näyttää minusta tyypilliseltä Riihimäen lasin signeeraukselta. Uskon, että esine on aito Tamaran suunnittelema, ehkä 1960-luvun lopulta, sanoo Laakso esineestä kuvat nähtyään.
 Tamara Aladinin lasiteoksia Haminassa. Yleisöltä lainaksi saatuja esineitä tulee kaupunginmuseon näyttelyyn useita kymmeniä. Pyry Sarkiola / Yle
 Tamara Aladinin tunnettuuden lisäämiseen tähtää näyttelyllään myös Haminan kaupunginmuseo. Samassa paikassa oli Aladinin töitä esillä jo vuonna 2011, silloin pääpaino oli nimenomaan esineissä, nyt Tamarassa persoonana.
 – Saamme näyttelyyn mukaan runsaasti myös valokuvia kotialbumeista. Varsinkin Tamaran hevosharrastusajasta odotamme kuva-aineistoa näyttelyyn, sanoo kaupunginmuseon johtaja Paula Kouki.
 Hänen mukaansa jo näyttelyn kokoaminen on ollut menestys.
 – Olemme saaneet haminalaisilta lainaksi useita kymmeniä esineitä näyttelyä varten. Se kertoo siitä, että Haminassa Tamara Aladin on tunnettu ja häntä on pidetty ja pidetään tärkeänä henkilönä.

Lasitaiteilija suunnitteli astioita niin arkiseen käyttöön, että ihmiset unohtivat hänet – nyt löytyi esine, joka on saanut kaikki ymmälleen


Summary: Israel sanoo, että kyseessä oli vastaisku Syyriasta ammutuille raketeille.

Ainakin kolme syyrialaista sotilasta on kuollut ja seitsemän haavoittunut Israelin ilmaiskuissa eteläisessä Kuneitran provinssissa, kertoi Syyrian valtionmedia sunnuntaina.
 Israelin armeija vahvisti, että se oli iskenyt syyrialaiseen sotilastukikohtaan vastauksena raketeille, joita oli ammuttu Syyrian puolelta Golanin kukkuloille.
 – Me emme hyväksy alueemme tulittamista ja vastaamme kaikenlaiseen aggressioon meitä kohtaan, Israelin pääministeri  Banjamin Netanjahu  sanoi uutistoimisto AFP:n mukaan.
 Viimeksi Israel  kertoi iskeneensä Syyriaan  maanantaina. Aiemmin on ollut harvinaista, että Israel myöntää iskeneensä maahan. Viime aikoina se on kuitenkin kertonut iskuistaan iranilaisiin kohteisiin Syyriassa.
 Israelin kerrotaan tehneen viime vuosina satoja iskuja Syyriaan. Iskut on suunnattu Iranin sekä libanonilaisten shiiamuslimien järjestön Hizbollahin kohteisiin. Nämä molemmat tukevat Syyrian presidenttiä  Bashar al-Assadia .

Kolme sotilasta kuollut Israelin ilmaiskussa Syyriaan


Summary: BTS on ensimmäinen eteläkorealaisbändi, joka on esiintynyt legendaarisella stadionilla Lontoossa.

Hysteriaa Wembley-stadionilla, miljardeja tviittejä, historiallisia listasijoituksia ja vertauksia Beatles-maniaan.
 Etelä-Korean popmusiikkiteollisuus K-pop on näyttäytynyt vuosia marginaali-ilmiönä, jonka yhteydessä on aina mainittu intohimoiset fanit. Nyt fanien määrä on kasvanut niin massiiviseksi, että suosituimmat K-pop-bändit pyyhkivät muilla pöytää levymyynnissä ja sosiaalisen median näkyvyydessä.
 Suurin ja kaunein on poikabändi BTS, joka valloitti loppuunmyydyn Lontoon Wembley-stadionin lauantaina 60 000 tuhannen fanin kirkumisen säestyksellä,  kertoo BBC .
 Bändi itsekin ymmärsi olla tapahtumasta hämillään.
 – Teillä on aina ollut musiikkihistorian mahtavimmat nimet: Beatles, Coldplay,  Ed Sheeran  ja  Adele . Se on ollut kuin muuri meille, mutta tänä iltana rikoimme yhdessä sen, sanoi  Kim Nam-joon , jonka fanit tuntevat nimellä RM.
 Bändi jopa vetäisi pienen tribuutin  Freddie Mercurille  laulattamalla yleisöä samoin kuin Queen-tähti vuonna 1985 stadionin Live Aid -konsertissa.
 Lauantain keikka oli ensimmäinen kahdesta loppuunmyydystä konsertista Wembleyllä. Keikkaa edelsi esiintyminen Britain's Got Talent -ohjelmassa torstaina.
 BTS tunnetaan myös nimellä Bangtan Boys. Sen Britannian-valloitus noteerattiin laajasti myös kotimaassa.
 Yhtä suuri kuin Beatles
 CNN puolestaan vertasi  BTS:ää Beatlesiin. Toukokuussa BTS esiintyi Ed Sullivan -teatterissa, jossa Beatles teki Yhdysvaltain-televisiodebyyttinsä vuonna 1964.
 BTS rakensi itsekin keikkansa muistuttamaan brittibändin kuuluisaa esiintymistä. Korealaispoppareiden ulkoasu ja esityksen asetelma jäljittelivät rumpua myöten Beatlesin keikkaa.
 Fanihysteria ja bändin ulkomuoto ovat kuitenkin sivuseikkoja Beatles-vertailussa. Suurin yhtäläisyys löytyy myyntilistoilta.
 BTS:stä tuli huhtikuussa Beatlesin ja Monkeesin rinnalla kolmas bändi, jolla on ollut kolme ykkössijaa vuoden sisällä Billboard 200 -albumilistalla. Toukokuussa BTS:stä tuli historian ensimmäinen yhtye, joka on viettänyt viisi viikkoa ykkösenä Billboardin artistilistalla.
 Ihailijat kuvasivat myynnissä olevaa BTS -fanitavaraa New Yorkissa toukokuussa. AOP
 BTS on monella mittarilla yksi tämän hetken suurimmista pop-ilmiöistä. Elokuussa BTS julkaisi Idol-singlen musiikkivideon, joka keräsi 24 tunnin aikana  yli 45 miljoonaa katselukertaa Youtubessa . Se on enemmän kuin yksikään toinen musiikkivideo on kerännyt katseluja ensimmäisen päivän aikana.
 Fanikunta BTS Army dominoi Twitterissä
 BTS:stä puhuttaessa ei voi olla ottamatta huomioon yhtyeen fanikuntaa, BTS Armya.
 Yhtyeen intohimoiset fanit ympäri maailmaa tuuttasivat Twitteriin viime vuoden aikana lähes kaksi miljardia viestiä.
 Vertailun vuoksi samassa ajassa  Katy Perryn ,  Lady Gagan  ja  Ariana Granden  fanit ylsivät yhteensä sataan miljoonaan viestiin.
 K-pop on muutenkin suositumpaan kuin koskaan , ja lähes kaikki bändit rakennetaan samalla kaavalla.
 Jokaisella solistilla on oma erityisosaamisensa, jonka verukkeella artistit tehdään tutuiksi yleisölle: joku räppää, toinen laulaa, kolmas loistaa tanssijana ja porukan näyttävin esiintyy yhtyeen kasvoina.
 Musiikkiin itsessään on sekoitettu vaikutteita niin hiphopista, popista, rockista kuin myös EDM:stä yhden reilun kolmen minuutin kappaleen sisään.
 Lyriikat on kirjoitettu pääasiassa koreaksi, mutta joukosta kuuluu myös englanninkielisiä lausahduksia tai pelkästään yksittäisiä sanoja.
 Kulttuuriviennistä on kasvanut Etelä-Korealle miljardien dollarien arvoinen bisnes.
 Lue lisää:
 Seksiskandaali ravisuttaa K-popia – salakuvauksesta on tullut arkipäivää Etelä-Koreassa
 Kiinnostaako K-pop, mutta et tiedä mistä aloittaa? Ota haltuun BTS, Exo, Blackpink, Red Velvet ja muut

K-pop-hysteriaa Wembleyllä – poikabändi BTS teki historiaa


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Hallitusneuvotteluissa alkaa salkkujako
 Tänään on määrä aloittaa  hallitusneuvotteluissa olevien puolueiden  puheenjohtajien johdolla vääntö tulevan hallituksen ministeripaikoista. Ennakkoarvioiden mukaan neuvotteluja johtava SDP saisi seitsemän, keskusta viisi, vihreät kolme, vasemmistoliitto kaksi ja RKP yhden ministeripaikan.
 Korkokaton suosio asuntolainan suojana kasvaa, vaikka korot ovat epätavallisen alhaalla
 Tiina Jutila / Yle
 Yhä useampi suomalainen haluaa  suojautua nousevilta koroilta , vaikka juuri mikään ei viittaa siihen, että korot pian nousisivat. Jokaiseen asuntolainaan korkosuojaa ei kannata hankkia. Riskinottokyky ja -halu ratkaisevat, sanoo professori  Elias Rantapuska .
 Nuoriso juhli koulujen päättymistä maltilla – poliisi jopa kehui
 Juhlijoita Esplanadin puistossa Helsingissä lauantai-iltana ensimmäinen kesäkuuta. Janne Lindroos / Yle
 Vuosi vuodelta vähentyneet koulujen  päättäjäisjuhlinnan häiriöt  saivat poliisin kehumaan nuorison käyttäytymistä. "Hyvä nuoret", twiittasi poliisi yöllä. Kehuista huolimatta muutaman nuoren ilta päätyi viranomaisten avulla kotiin.
 Näyttelijä Antti Luusuaniemi uskoo glamouriin: "Elämässä pitää olla samppanjaa ja maksalaatikkoa"
 Mårten Lampén / Yle
 Kulttuurivieras, näyttelijä  Antti Luusuaniemi  voitti pesäpallon SM-kultaa, vaihtoi urheilun teatteriin ja teatterin elokuvaan. Sitten hänestä tuli johtaja ja yrittäjä. Yksi on pysynyt:  rakkaus glamouriin .
 Sateet väistyvät itään ja lännestä selkenee
 Yle
 Sunnuntai on enimmäkseen poutainen, paitsi Lapissa. Muualla maassa on sateiden jälkeen aurinkoista, mutta ei kovin lämmintä. Lapissa jäädään sateisilla alueilla jopa alle kymmeneen lämpöasteeseen. Ensi yönä voi olla hallaa etelämpänäkin, Lapissa mennään jopa pakkasen puolelle. Lue lisää säästä  täältä .

Herätys: Tänään aletaan jakaa ministeripaikkoja, yhä useampi hakee suojaa korkokatolla, glamour koukutti entisen pesäpallotähden